سێ هەڵبژاردەی سەربازی لەبەردەم پوتیندا\n17840 جار خوێندراوەتەوە\nدوای زیاتر لە دوو مانگ لە جەنگی نێوان روسیا و ئۆکرانیا لە ٩ی ئایار و جەژنی سەرکەوتنی روسا بەسەر نازییەکاندا، سەرۆکی ئەو وڵاتە سێ بژاردەی سەربازی هەیە.\nبە پێی راپۆرتێکی تۆری هەواڵی ئێن بی سی ئەمریکی یەکەم بژاردەی سەربازی لەبەردەم ڤلادیمیر پوتینی سەرۆکی روسیا لە جەنگی سەرکەوتنی وڵاتەکەی بەسەر نازییەکاندا راگەیاندنی جەنگی ئاشکرایە لە دژی ئۆکرانیا.\nئاماژەی بەوەشکردووە، راگەیەندنی جەنگ رێگە بۆ پوتین خۆشدەکات سەرباز و کەلوپەلی جەنگی زیاتر بنێریتە ئۆکرانیا و جەنگەکە بۆ چەندان مانگ و چەندان ساڵ درێژبکاتەوە.\nلەمبارەیەشەوە، ناتاليا بوجايوفا شارەزایەکی بواری جەنگ لە روسیا باسی لەوەکردووە، دابینکردنی سەربازی پێویست بۆ جەنگێکی ئاشکرا لەگەڵ ئۆکرانیا کارێکی ئاسان نییە و دەبێتە هەڕەشە بۆ سەقامگیری حکومەتەکەی روسیا، وتیشی، "تەنها لەبەر ئەوەی روسیەکان بە لێدوانەکانیان پاڵپشتی لە جەنگ دەکەن مانای ئەوەنیە دەیانوێت لە جەنگدا بمرن."\nتۆڕی هەواڵی ئێن بی سی ئاسکراشکردووە، دووەم بژاردەی بەردەم پوتین، راگەیاندنی سەرکەوتنە و رەنگە پوتین ٩ی ئایار وەک هەلێک بۆ راگەیاندنی سەرکەوتنی روسیا لە جەنگەکەی لەگەڵ ئۆکرانیا بقۆزیتەوە.\nباسی لەوەشکردووە، ئەگەری ئەوە هەیە روسیا ریفراندۆم بکات لەو ناوچانەی دەسەڵاتی بەسەرداگرتووە و دواتر سەرکەوتن رابگەیەنێت.\nلەبارەی ئەگەری کۆتایی بەردەم پوتینەوە تۆرەکە باسی لەوەکردووە، رەنگە پوتین واز لە هێرشە هەڕەمەکییەکانی بۆسەر ئۆکرانیا بهێنێت و هێرشەکان تەنیا لەو ناوچانە بەردەوامیپێبکات کە تێیدا لە پێشڕەویدایە وەک هەرێمی دۆنباس.\nدەشڵێت، ئەم بژاردەیە زیاتر قبوڵکراوە لە لایەن کریملن و بەرپرسە روسیەکانەوە.\nئەمەش دوای ئەوەدێت، زیاتر لە دوو مانگە هێرشەکانی روسیا بۆ سەر ئۆکرانیا بەردەوامە و پێشتریش سێرگی لاڤرۆڤ سەرۆک وەزیرانی ئەو وڵاتە ئاماژەی بەوەدا لە جەژنی سەرکەوتنی روسیا بەسەر نازیدا وڵاتەکەی بەردەامدەبێت لە هێرشەکانی بۆ سەر ئۆکرانیا.


ئەستێرەی وەک گۆی زەوی دۆزرایەوە | kurditgroup\nئەستێرەی وەک گۆی زەوی دۆزرایەوە\nئەستێرەناسان بە یارمەتی تلسکۆپێک دوو ئەستێرەیان دیوەتەوە کە بە گەورەیی گۆی زەوین کە بە دەور گۆێكیتردا کە لە خۆر دەچێ، دەسووڕێنەوە، ئەویش لە دەورەوەی ئەو سیستەمە خۆرەی خۆمان.\nئەم دۆزینەوەیە لە گۆڤاری "سروشت" (Nature)دا لەسەر تۆڕ بڵاو کراوەتەوە.\nبە پێی هواڵی AFP ئەستێرەناسان لە بنکەی Harvard-Smithsonian Center for Astrophysics راپۆرتی ئەوەیان داوە کە یەکێک لە ئەستێرەکان (Kepler -20f) لە سەددا ٣ لە گۆی زەوی گەورەترە، ئەویتریش (Kepler-20e) ١٣% چووکەترە، واتە تۆزێک لە Venus چووکەترە.\nئەستێرەکان لەوە دەچی شاخاوی بن و زۆر وەک گۆی زەوی بن، بەڵام ئەمان زۆر نزیکتر بە دەوری ئەستێرەکەی خۆیاندا Kepler-20 دەسووڕێنەوە و هەربۆیە لەو گەرما زۆرەدا لەوەناچێ ژیانێک لەو ئەستێرانەدا هەبێ.\nئەستێرە گەورەکە لە ١٩،٥ شەو و رۆژدا ١ جار بە دەوری خۆرەکەدا دەسووڕێتەوە، هەروەها ئاتموسفەرێکی قلەتینی هەیە کە لە ئاو و هەڵم پێکهاتووە، ئەستێرە چکۆلەکەش لە ٦،١ شەو و رۆژدا ١ بە دەور خۆرەکەدا دەسووڕێتەوە.\n1 / Fatah\nکاک حامید لەوانەیە عەرزە لەوێ زۆر هەرزان بێت!!\nکاکە لەوە ناچێ، چەند ساڵ لەمەوبەر کومپانیایەک هەبوو لە مریخی ئەرزی دەفرۆش، جەماعەتێکیش هێندکمان کڕی و کاغەزی کڕینەکەشیان بۆ ناردین. زۆر هەرزان بوو، بەڵام ئەگەر ئاوی تێدا بدۆزرێتەوە گرانتر بکرێ بەڵام ئەو دەم بە نرخێکی کەم دەتوانی بە ئەندازەی ٤ گۆڕەپانی فوتبوڵ بکڕی.\nبۆ بە تەمای بکڕی؟ ئەگەر دەتەوێ ناونیشانەکەیانت بۆ بنێرم. هەر بژیت\nکاک حامید نەقڵی کفر، هەر کفرە.\nئەمە مرۆڤایەتی پێی بگات، دەبێت لە سفرەوە بە ململانێکاندا بڕۆینەوە لایەکی فت :)\n4 / زمانیار\nدەستخۆش! هەواڵەكە سەرنجڕاكێشە و جێی خۆیەتی برەوی زیاتر بەم جۆرە هەواڵ و بابەتانە بدرێت. بەبیرهێنانەوەی ئەم چەمکە زانستییانە لە بواری [url=http://en.wikipedia.org/wiki/Astronomy]ئەستێرەناسی[/url]دا خراپ نییە:\nئەستێرە ([url=http://fa.wikipedia.org/wiki/%D8%B3%D8%AA%D8%A7%D8%B1%D9%87]ستاره[/url]): Star\nهەسارە ([url=http://fa.wikipedia.org/wiki/%D8%B3%DB%8C%D8%A7%D8%B1%D9%87]سیاره[/url]): Planet\n[url=http://ckb.wikipedia.org/wiki/%DA%A9%DB%86%D9%85%DB%95%DA%B5%DB%95%DB%8C_%D8%AE%DB%86%D8%B1]كۆمەڵەی خۆر[/url] (منظومه شمسی، سامانه خورشیدی): Solar system\nهەسارەی گرگن، -بستەباڵا- ([url=http://fa.wikipedia.org/wiki/%D8%B3%DB%8C%D8%A7%D8%B1%D9%87_%DA%A9%D9%88%D8%AA%D9%88%D9%84%D9%87]سیاره کوتوله[/url]): Dwarf planet\n[url=http://ckb.wikipedia.org/wiki/%D8%AE%DB%86%D8%B1]خۆر[/url]، ڕۆژ، هەتاو (خورشید، آفتاب): Sun\nمانگ، هەیڤ ([url=http://fa.wikipedia.org/wiki/%D9%85%D8%A7%D9%87]ماه[/url]): Moon\nساوە، زاوە، زاڤ (تیر، عطارد): Mercury\nزۆرە، زوهرە (زهره، ناهید): Venus\n[url=http://ckb.wikipedia.org/wiki/%D9%BE%D9%84%D9%88%D8%AA%DB%86]زەوی[/url]، ئەرد، هەرد (زمین): Earth\nبارام، مەریخ (بهرام، مریخ): Mars\nموشتەری (مشتری، هرمز، اورمزد، برجیس): Jupiter\nكەیوان، ئاستان، زوحەل (كیوان، زحل): Saturn\nئورانووس (اورانوس، آهوره): Uranus\nنیپتۆن (نپتون): Neptune\n[url=http://ckb.wikipedia.org/wiki/%D9%BE%D9%84%D9%88%D8%AA%DB%86]پلوتۆ[/url] (پلوتو): Pluto\nهۆومیا (هائومیا): Haumea\nمەیكمەیك (میکمیك): Makemake\nئێریس (اریس): Eris\nبەرگەهەوا (جو، اتمسفر. هواکره): [url=http://en.wikipedia.org/wiki/Atmosphere]Atmosphere[/url]\nئینجا [url=http://www.metro.se/nyheter/nya-jordliknande-planeter-funna/Hdzklt!lLZ2LcmP5fmvdqwSP26UWw/]سەرچاوە[/url]كە دەڵێت یەكێك لە هەسارەکان، (Kepler-20f)، تەنیا لەسەدا سێ (٣%) لە زەوی "گەورەترە"، نەك "چووکەتر" بێت، وەك لێرەدا وا نووسراوە.\nدەستخۆش، ئەم بۆچوونە بوو بە هۆی راست کردنەوەی هەڵەیەک لە وەرگێڕانی هەواڵەکەدا کە لە کۆتایی بۆچوونەکەوە هاتووە.\nبەڵام لە سە:\nتێبینیم هەیە. ئەویش ئەوەیە کە ئەوەندەی من بە ناوچەکانی کوردستان و لادێکاندا گەڕاوم، دەزانم کە لە رۆژهەڵاتی کوردستاندا لە سەقزەوە بەرەوخوار لە هیچ زاراوەیەکی کوردیدا وشەی "ئەستێرە" بەکار نایە و تەنیا "هەسارە" بەکار دەبرێ. هەمیشەش هەسارە هاومانایەک بووە بۆ ئەستێرە. تەنیا جیاوازییەکەیان ئەوە بووە کە لە زاراوەی جیاوازدا بەکار هێنراون. لە هێندیك لە فەرهەنگە کوردیەکانیشدا ئەو دوو وشە وەک هاومانا هاتوون. لە "واژەنامە"ی دوکتور محەممەدتەقی ئیبراهیمپووریشدا هەسارە بە "ستارە"ی فارسی مانا کراوەتەوە. کە وابوو ستارە هەمان ئەستێرەیە.\nدڵنیا بە، من باسی زاراوە و ناوچەکانی كوردستان ناکەم، بەڵکوو زیاتر باس لەو زمانە دەکەم کە سەردەمێكە لە خوێندنی کوردیدا لە باشووری کوردستاندا بەفەرمی دەخوێندرێت. وشەی هەسارە و ئەستێرەش لە کتێبی "زانستەکان"ی قۆناغی سەرەتایی (بنەڕەتی)ی خوێندندا هاتووە و بەڕوونی لێك جودا کراونەتەوە؛ ئەمەش بەو واتایە نایەت کە لە فەرهەنگە کوردییەكان و تەنانەت زمانی لاوەکی و ڕەمەکیدا بە هاوواتا نایەن. بەڵام داخەکەم لەبەر نەبوونی فەرهەنگی تایبەت بە بوارەكانی زانست بەجیا، هێشتا نەتوانراوە ئەوە بۆ گشت کەس ساغ ببێتەوە. بەڵام خۆ جیاوازیی نێوان ئەستێرە و هەسارە دیار و ئاشکرایە بۆ هەرکەس کە سەرەتاییترین زانیاری لەسەر ئەستێرەناسی و زانست بەگشتی هەبێت، چونکە وەکوو وترا ئەم زانیارییانە تەنانەت لە قۆناغی سەرەتاییی خوێندندا دەخوێنرێت!\nجا ئەوە قسەیە برا؟! باسی زمانی کوردی بکرێ بەڵام باسی زاراوە کوردییەکان نەکرێ! ئەی ئیتر زمان مانای چیە. زاراوە و بن زاراوەی گەورەی وەک ئەدەڵان و جاف و گۆران و هەورامی بە ئەستێرە دەڵێن "هەسارە". ئەوە دڵنیا بە کە هەسارە هەمان ئەستێرەیە. ئەوانەش لە سەرەتاوە لە خەڵکیان تێکداوە، رەنگە نەیانزانیبێ "هەسارە" چیە! دەنا دەتوانم چەندن و تەنانەت لە دەیان زیاتر بەیت و باو و هۆنراوەی فۆلکۆریت بۆ بێنمەوە کە "هەسارە" وتراوە و مەبەستیش ئەستێرەیە. بە تایبەتی لە هۆنراوە کلاسیکیەکاندا.\nناوی ئەو ئەستێرانەش لە پۆلی چوار و پێنجی سەرەتایی و رەنگە خوارتریشدا لە ئێراندا ئێمە بە منداڵی خوێندوومانە، هەر ئەوانەی کە هەسارەیان لە ئەستێرە جیا کردووەتەوە ئەو ناوە فارسیانەشیان هێناوە و کردوویانن بە کوردی، نەک نێوەڕۆکەکەیان، بەڵکوو تەنیا ناوەکەیان بە ئەلف و بێی کوردی نووسیوەتەوە، بەم جۆرەش سەریان لە خەڵکی شێواندووە. ئایا نەدەکرا وەک باقی ناوەکان بە لاتینیکەی ناوین بوردایەن بەڵام بە ئیملای کوردی بیاننووسیبایەنەوە!؟ ئەوە باشتر نەبوو تاکوو ئەوەی فارسییەکەی بکەن بە کوردی؟ کە تەنیا ناوی چەند ئەستێرەیەکیانن بە فارسی هەیە و پاشماوەکەی نازانن دەبێ بەچێ و مەجبوور دەبن بۆ خۆشیان ناوە لاتینیەکەی بەکار بێنن! سەیری ئەم وشانە بکە:\nزۆرە، زوهرە = زهره\nبارام = بهرام\nموشتەری = مشتری\nكەیوان = كیوان\nکام لەو ناوانە کوردین؟\nتازە ئەی ئەو هەموو ناوی کوردییە کە بۆ ئەستێرەکانمان هەیە چیان لێ هات، وەک: حەفتەوانە، کاروانکوژە، گەلاوێژ، سوەیل و هیتر؟\nهەر بژیت و سەرفەراز بی\nئەگەر وردتر لە لێدوانەکەمت دەڕوانی، دەتزانی كە من لەم پێوەندییەدا باسم باسی زاراوە و شێوەزار نییە، هەروەکچۆن باسی هۆنراوە و بەیت و بالۆرەش نییە. من باسی ئەوە دەکەم کە بەکتێبی و بەفەرمی لە قوتابخانەکاندا لەسەر ناوی ئەو تەنە ئاسمانییانە دەخوێندرێت و ئەوەی کە بۆ (planet) هەسارە دانراوە و بۆ (star) ئەستێرە. هەسارە تازە ئیتر لە زانستەکاندا بەکوردی بۆ ئەو تەنە ئاسمانییانە بەکار دێت کە لە کۆمەڵەی خۆری تایبەت بە خۆیدا لە خولگەیەکدا بەدەوری خۆرەکەیدا دەسووڕێتەوە و بۆ خۆی جێگیر نییە و ڕووناکییان لەخۆیانەوە نییە، لەکاتێکدا ئەستێرە بۆ ئەو تەنانە بەکار دەچێت کە جێگیرن و بەدەوری ئەستێرەی تردا ناسووڕێنەوە و ڕووناکییان لەخۆیانەوەیە. هەرچەند زانایان بەوەش گەیشتوون کە هیچ تەنێك تەنانەت ئەستێرەکانیش بەڕەهایی جێگیر نین و هەموویان بەدەوری ناوەندی گەلەستێرەی خۆیاندا دەسووڕێنەوە. ئیتر ئێمە ناکرێت تازە بێین و دووبارە ئەو چەمکانە دابنێینەوە. ئەوە سەرەڕای ئەوەی دەسەڵات و دامودەزگای دەوێت، دەیان ساڵی دەوێت تا ئەگەر لای خوێندکاران بچەسپێت؛ ئەمە جگە لەوەی دەبێتە هۆی سەرلێشێوان لای خوێندکاری کورد.\nئەو ناوانەی دوا بڕگەی لێدوانەکەت (حەفتەوانە، کاروانکوژە، گەلاوێژ، سیوەیل) کەس نکوولی لە هەبوون و کوردیبوونیان ناکات و ئەمانە ناون بۆ چەند ئەستێرەیەکی دیکە کە جودان لە هەسارەکانی کۆمەڵەی خۆری خۆمان.\nسەبارەت بە ناوی هەسارەکان کە ڕەخنەت لێی هەیە و پێت وایە فارسی و ناکوردین، نکوولی لەوە ناکرێت کە ناکوردیشیان تێدا بێت، بەڵام ئەوانەی کە تۆ پێت وایە فارسین، وەکوو (بارام، کەیوان وهتد...) لەڕاستیدا ناوی ڕەسەنی كوردین هەروەكچۆن (سیوەیل) کوردییە. گەر وا بێت دەبێت بڵێین مادام لە فارسیدا (سهیل) هەیە، ئەوا سیوەیلیش هەر فارسییە!!! بەڵام دڵنیا بە کە ئەو ناوانە (بارام، کەیوان) نەك ناوی كوردیی ئەو هەسارانەی کۆمەڵەی خۆری خۆمانن، بگرە ناوی زۆر کەسە لە کوردانی تەنانەت پارچەکانی تری کوردستانیش.\nسەبارەت بە زوهرە و موشتەریش، دەبێت هیچ دوودڵ نەبین لەوە کە کوردیش وەك هەر گەلێكی تر دەتوانێت لە زمانی ترەوە قەرز بکات و کردووشیەتی و هیچ کێشە لەوەدا لای زمانزان و زمانەوانان نییە. خۆ زوهرە و موشتەری لەبنەڕەتدا عەرەبییە و فارسەکانیش بەبێ دوودڵی بەکاری دە‌هێنن!\nسوپاسێکی تر و هەر سەرکەتوو بیت!\nلەوەی کە نەبووی سیستەمێکی جێگیر و سەقامگیری فەرمی بووە بە هۆی ئەو بێ دەسەڵاتی و نەبوونی ناوەندێکی بڕیاردەر لەگەڵتم. بەڵام ئەوەی کە بارام و کەیوان و هیتر کوردی رەسەنن، هەرگیز لەگەڵت نیم. یەک باشا و حاکم و دەسەڵاتداری کۆن و چەند سەد ساڵای کورد کە ئەو ناوانەیان بووە، نادۆزیتەوە. بەڵام بە فارسی دیان ناوی پاشا و پاڵەوان و دەسەڵاتدای کۆنیان هەیە کە ئەو ناوانەیان لەسەرە، زەقترینینان "بهرام گور"ە کە ئاخری گۆڕ گرتی.\nشتێک کە من هێشتا لە لام روون نیە ئەوەیە کە چۆن مرۆڤ دەکرێ باسی زمانێک بکا و ئەو زمانە دەیان پەل و پۆی وەک زاراوە جۆراوجۆرەکان لێ ببێتەوە، بەڵام باسیان نەکا! ئەمە بۆ من جێگای پرسیارە. بێجگە لەمەش ئایا ئەو زمانە بەو وەرگرتنی وشانەی کە لە لک و پۆپەکانیدا هەیەتی، دەوڵەمەندتر دەکرێ یان لاواز؟ بێگومان دەوڵەمەندتر دەبێ، کەوابوو چۆن دەکرێ باسیان نەکرێ. ئایا ئەوانەی کە ئەو بڕیارەیان داوە کە ئەستێرە و هەسارە دوو شتی جیاوازن، شارەزاییان لەسەر ئەو هەموو زاراوە کوردییانە هەبووە؟ من گومانم لەوەدا هەیە. کەوابوو کارەکەی ئەوانیش دەکرێ بگۆڕدرێ. من ئێستاش لەسەر ئەو باوەڕەم کە ئەو دووانە هاومانای یەکترن و بۆ خۆیشت کە زۆرجار پشت دەبەستی بە فەرهەنگ، سەریری فەرهەنگەکان بکە. باوەڕت بە بەیت و بالۆرەی کوردی نیە کە هەزاران ساڵە ماونەتەوە و پشتاو پشت گەیون بە ئێمە، باوەڕت بە سیستمەکی خوێندن هەیە کە پێش هاتنە سەرکاری عەبدولکەریم و یان سەدام دانراوە، واتە هەمووی دەکاتە دەوروبەری ١٠٠ ساڵ!\nئەوانەش عەرەبی دەزانن باش دەزانن کە زهرە، مشتری و سهیلیشی لەگەڵ بێ عەرەبییەکی زۆر رەسنن و هیچ فڕێکیان بە فارس و کوردەوە نیە.\nـ بۆ وشە قەرز کردنیش لەگەڵتم، ئەوە لە هەموو زمانی دونیادا رەوایە و بووە و لە داهاتووشدا دەکرێ. بەڵام تاکوو ئینگلیزی و لاتینی کۆن و زانە زیندووەکانی دونیا هەن بۆ بڕۆین لە عەرەب و فارس قەرز بکەین کە بۆ خۆیان لە ژێر قەرزی وشەدا خەریکە دەخنکێن. فارسیش ئەگەر عەرەبییەکەی لێ دەربێنی بێ دەسەڵات لەوێ دەکەوێ، هەر بۆیە واز لە قەرز کردن لەو بێنە. خۆ بۆ خۆیان نەک ئەستێرەکان نادۆزنەوە ئەوانیش بۆ خۆیان ناوی بۆ دادەتاشن، ئەی بۆ خۆمان ناویان بۆ نەدۆزینەوە؟\n10 / زمانیار\nکاكە، تۆ زۆر مەسەلەكە لە خۆت ئاڵۆز دەكەیت:\n١- ئاخر بەیت و بالۆرە چی داوە بەسەر ئەم باسەی خۆمانەوە؟ من لەکوێدا وتوومە بەیت و بالۆرە بوونی نییە، تا خۆت واتەنی قسە بخەیتە سەر زمانی من و بڵێیت باوەڕی بە بەیت و بالۆرە نییە؟!!!!!!!!!!!!!\n٢- ئەگەر جەنابت ناوی نوێت لایە، فەرموو، ئەگینا ئەو ناوانەی لای سەرەوە (گەلاوێژ، کاروانکوژە، سیوەیل وهتد...) بۆ خۆیان دابڕاون بەسەر ئەستێرەیەكدا و ناکرێت بینێین لە ئەستێرەیەکی تر.\n٣- پێم سەیرە، سەرەتا وتت سیوەیل کوردییە، کەچی ئێستا ١٨٠ پلە باتدایەوە و دەڵێیت کە عەرەبیی ڕەسەنە!!!\n٤- هەموو کارێك دەکرێت باشتر بکرێت، بەڵام دەبێت مرۆڤ پسپۆڕ بێت بەو بوارەوە کە وشەی بۆ دادەنێت، جێگرەوەیەكت هەبێت لەگەڵ تۆژینەوەیەكی زانستی تا بتوانیت زاراوەی نوێی زانستی ڕۆبنێیت، ئەمە ئەگەر ئەو زاراوەیەمان نەبوو؛ بەڵام گەر زاراوەیەك/وشەیەك جێی خۆی گرتبێت، ئەوە هەڕگەكە هەسترە و دەردیسەر و کێشەی زۆرترە تا جێپێی لەق بکەیت و زاراوەی نوێ لەشوێنی دابنێیت.\nبۆیە من لەو باوەڕەدام، باشتر وایە ئێمە لەبری دەستدان لە زاراوەگەلێك کە چەسپاون، باشتر وایە بە زاراوەی نوێیەوە خۆمان خەریك بکەین. بەڕێزم ئێمە ئەوە ٢ دەیە لە دەسەڵاتی خۆماڵیی کورد تێدەپەڕێت و هێشتا کێشەی زمانی یەکگرتووی کوردییان یەکلا نەکردۆتەوە، بگرە زیاتریان گەناندووە. ئێستا ئەمەی بەڕێزتانیشی بێتە سەر کە زاراوە چەسپاوەکانمان هەڵتەکێنینەوە!!! باوەڕ بفەرموون كوردی ئەوەندەی گرفت هەیە کە دڵنیام وا بڕوات، دەبێت هەر پارچەیەكی کوردستان زیاتر لە دوو شێوەزار دەبێتە زمانی و ئەوکاتیش ئیتر هەموو دڵسۆزێکیش دەستی لەبنی هەنبانەی بەتاڵەوە دەدردەچێت!\nبەڵام لەوەشدا لەگەڵت نیم کە وشە لە عەرەبی یاخود فارسی قەرز نەکەین و پەنا بۆ زمانە لاتینییەكان ببەین. دەکرێت تێمانگەیەنیت کە ئەم بانێك و دوو هەوایە چۆنە کە هەم لە "لاتینی کۆن" و هەم "زمانە زیندوویەکانی دونیا" قەرز بکەین؟!! ئینجا ئەگەر زمانی عەرەبی و فارسی زیندوو نەبن، ئەی لاتینی کۆن زیندووە؟! هیوادارم بەر لەوەی بنووسیت، باش بیر بکەیتەوە کە چی دەنووسیت! هەر وشەڕیزکردن مەرج نییە.\nبەهەرحاڵ هیوادارم کە ئەم باسانە خزمەتیش بە ئاراستەی هەوڵدان بۆ زمانی یەکگرتووی كوردی بکەن و هەردەم کە باس لە لایەنێك لە لایەنی زمانەکەمان دەکەین، "زمانی یەكگرتووی كوردی"مان لەبیر بێت!\n11 / Hamid\nوەڵاهی زۆرم پێ سەیرە! زۆریش نەک کەم. من هەواڵێکم نووسی و تەواو بڕیاوێتەوە. هاتی شێلات و ئالۆزت کرد، ئێستا تۆ بە من دەڵێی "مەسەلەكە لە خۆت ئاڵۆز دەكەیت".ههههههه. هێندەت ئالۆز کرد کە ئێستا وەکی خۆی لێ نایەتەوە بۆمان!\nوەڵامەکەت بە کورتی:\n١ـ بەیت و بالۆرە پێوەندی راستەخۆی بەو باسەوە هەیە، لەبەر ئەوە لەو بەیتە کۆنانەی زاراوەکانی تردا "هەسارە" هاتووە و مانای "ئەستێرە" سۆرانی دەدا. بەیتەکانیش زۆر کۆنترن لەو بڕیارەی کە لە وانەی خوێندندا هاتوون!\n٢ـ نەخێر من لام نیە، بۆ خۆشت دەزانی لام نیە دەنا لە هەواڵەکەدا دەمنووسین.\n٣ـ ئەمەیان با بۆ تۆ بێ، ئەویش هۆکارەکەی تۆ بووی کە لە نێو ناوە عەرەبیەکاندا نەتنووسیبوو!\n٤ـ لەمەش لەگەڵتان لەسەر ئەوەی کە هەموو کارێک دەکرێ باشتر بێ.\n٥ـ تۆ پێت وایە، دەنا من زۆریش پێ هەڵەیە، چۆن دەکرێ لانی کەم لە ٤ زاراوەدا "هەسارە" مانای "ئەستێرە" دا، بەڵام تۆ بێی بە سووک و هاسان پشت گوێی بخەی؟! مەگەر هەرکەس هەرکەسە؟ لە زمانەکانی تریشدا بۆ دەوڵەمەندی فەرهەنگەکانیان تەنانەت لادێکانیش گەڕاون و وشەیان لێ تۆمار کردوون تاکوو بگا بە زاراوە سەرەکییەکان! مێژووی کۆ کردنەوە "حدیث"ەکان لە لای عەرەبەکان بخوێنەوە، بزانە چیان کردووە.\nـ من پێشتریش لەم گرووشدا باسم کردووە، رەنگە بگەڕێتەوە بۆ چەند ساڵ لەمەوبەریش، ئێستاش دیڵێمەوە کە وشە قەرز کردن هەر وەک چۆن بۆ هەموو زمانەکانی دونیا رەوایە بۆ زمانی کوریش رەوایە. بەڵام ئەگەر قەرز دەکەین لە شوێنێک قەرز بکەین کە خەڵکانێکی زۆرتر لێی تێبگەن نەک فارسی و عەرەبی. ئەگەر هێشتا مەبەستەکەم تێنەگەیشتووی، دەتوانم زیاترت بۆ شی بکەمەوە و نموونەشت بۆ بێنەوە.\nبڕگەی کۆتایی بۆچوونەکەتم بە بێ ئەملا و ئەولا پەسند کرد و منیش مەبەستم هەر ئەوەیە. کەسێکیش هەڵ و شڕەم بۆ پینە و پەڕۆ بکا، سپاسی دەکەم. سەرکەوتوو بی.\nنازانم باسە مێژووییەکە و زاراوەییەکە چۆنە ،بەڵام هەسارە جیایە و ئەستێرەش جیایە ،ئەگەر وا گوتراوە کە یەکن ،ئەوە بە دڵنیاییەوە هەڵەیە و دەبێ ڕاست بکرێتەوە ،چونکە هەم بە زانستی جیاوازن ،هەم لە هەموو زمانێکدا دوو وشەی جیا و سەربەخۆن و مانا جیان.\nکاکە هەڵۆی کوردی گیان، با باش لە یەکتری بگەین. وشەی "ئەستێرە" کە لە زاراوەی سۆرانیدا بە شتێکی ئاسمانیی دەوتری کە شەوان و لە تاریکاییدا تروسکەی دێ، لە زاراوەکانیتردا پێی دەڵێن "هەسارە". بۆ وێنە لە کۆنترین زاراوە یان (بە وتەی هێندێک کەس زوانی هەورامی)دا پێی دەڵێن "هەسارە" ئیتر با جافی و ئەردەڵان و کەڵهوهوڕ و هیتریش بوەستێ.\nمەبەست تەنیا ئەمەیە و هیچیتر. ئەمەش لەوەتا مرۆڤی دانیشتووی ئەو ناوچانە ئەو زریق و بریقەیان بە ئاسمانەوە دیوە پێیان وتووە "هەسارە". ئەو باسە لەوێدا تەواو بوو.\nئیتر جیای دەکەنەوە پێکیەوە دەنووسێنن، یەکن، یەک نین و دوو شتی جیاوازن، هەرچێک هەن، ئەوە کیشەیەکیترە.\nئەگەر لە بواری ئەستێرەناسیەوە داهێنانێک پەیدا بوو یان ناوەندێکی فەرمی دەسەڵاتدار بڕیاری لەسەر ئەوە دا کە بۆ Star و Planet دوو ناوی کوردی بدۆزنەوە یان بە کوردیش پێیان بوترێ "ستار" و "پلانێت" ئەوە شتێکی دیکەیە. بەڵام ئەوەندەی من بزانم و لەو زاراوانەی کە باسم کرد پرسیومە و دەشزانم کە وایە "ئەستێرە" و "هەسارە" یەکێکن. بەڵام ئەو دوودانە کە لەسەرەوە بۆ یەکەمجار زمانیار نووسی، ئەوانە دوو چتی جیاوازن. رەنگە من پێشتر نەمتوانیبێ باش دەریببڕم بەڵام دیسان دیڵیمەوە کە لە کوردەواریدا "هەسارە"ی ناوچەی ئێمە "ئەستێرە" ناوچەکانیترە و ئەم دووانە، دووان نین، دوو ناوی هاومانان بۆ ١ شت کە ئەویش Starە. تەواو.\nیەک نموونە: لە خوارووی کوردستاندا بە "هەتاو" دەڵێن "خوەر" هێندیکیش "خۆر"ی پێ ئێژن. هەروەها "رۆژ" و "وەر"یشی پێ دەڵێن. ئەمانە کامیان راستن؟ بێگومان هەموویان راستن. چوونکە ئەمانە هاومانان و بۆ کەس نیە بڵێ ئەوەیان لەویان دروسترە. هەر کەسیش کامیانی پێخۆشە بەکاری دێنێ. لە زۆر زمانیتردا ئەو وشە هاوماناگەلە هەن. وشەی وا هەیە لە زمانەکانتردا کە زیاتر لە بیست و تەنانەت ٣٠ هاومانای هەیە. ئیتر چۆن بێین و دوای هەزاران ساڵ راستی بکەینەوە؟!\nسەرکەوتوو بی و رێزیشم بۆ هەموو بیروبۆچوونێک هەیە. بژیت.\n15 / زمانیار\n[url=http://knwe.org/Direje.aspx?Cor=10&Besh=Araste&Jimare=7720]هەسارەیەكی تاریك زاناكان تووشی سەرسوڕمان دەكات[/url]\n[url=http://knwe.org/Direje.aspx?Cor=10&Besh=Araste&Jimare=7538]ناسا دەچێتەوە سەر مەریخ[/url]\n١ـ ئەویش هەر هێندە دەزانێ! هەسارەی تاریکیشمان بیست! بەزەییم بە زانایی ئەو کەسانەدا دێ کە تەستێرەیان پێ تاریکە! سەیری ئەو هەواڵە بکە چۆن لە بواری رێزمان و لە بواری وشەی نامۆوە ئاخێندراوە. ئەو ئەستێرەیەش رەنگە کارەباکەی وەک کوردستان لێ کوژابێتەوە! دەنا ئەوەندەی لە ئەدەبیاتی کوردیدا هاتووە کە ئەستێرە دەدروشێتەوە و بریسکەی دێ و هیتر رەنگە ژماردنیان زەحمەت بێ. [b][u]ئەوە گۆیە نەک ئەستێرە[/u][/b]!!\n٢ـ قوتابییەکی سەرەتایش دەزانێ ئانا دەچێتە سەر مەریخ، ئەوە زیاتر لە ٥٠ ساڵە ئەو هاتووچۆیە بەردەوامە.\nلەوە دەچێ لەو رۆژەوە من وتوومە هەسارە هەمان ئەستێرەیە، مێشکی خۆت بگوشی کە بیسەلمێنی ئەو دووە هاومانای یەک نەبن. بەڵام هەر وایە. زیاتر لە ٥ فەرهەنگیشم بینی کە خۆت پێشتر پشتت پێ دەبەستن، هەموویان ئەوە پشت راست دەکەنەوە کە هەسارە هەمان ئەستێرەیە. ئیتر تۆ چۆن پێتخۆشە وای دابنێ.\n١- بەڵێ ئازیزم، هەسارە خۆی تاریکە و لەخۆیەوە ڕووناکیی تایبەت بەخۆی نییە بەڵکوو ئەوە ڕووناکیی ئەستێرەیە کە بەری دەکەوێت و دەیشکێنێتەوە، ئەوە ئەستێرەیە وەکوو (خۆر) کە ڕووناکییەکەیان هی خۆیانە.\n٢- نەخێر، لێرەشدا نەتپێكا، نووسراوە ناسا دەچێتەوە سەر مەریخ، ئینجا پاشگری (-ەوە) بۆ ملیۆنبارەش بەکار دەچێت و مانای ئەوە نییە نکوولی لە گەشتەکانی پێشوو بکات. مەبەست ئەوە بوو کە ئەم لینکانە زانیاریی نوێیان تێدا بێت، کە پێوەندیی بە بابەتەکەی ئێرەوە هەیە.\n٣- نەخێر، من هەر بەخەیاڵیشمدا نایەت، بۆچوونەکەی تۆ بۆچوونێك بوو لاوەکی و لە فەرهەنگ و وێژەی زانستیدا سەلمێنراوە کە هەسارە بۆ پلانێتە و ئەستێرەش بۆ ستار، ئیتر ئەوە جەنابتی کە کەللەڕەقی دەکەیت و نایەیتە سەر ڕێ، ئەگینا من هیچ منەتم بەوە نییە کە بە جەنابتی بسەلمێنم، بەڵام لەڕاستیدا بەزەییم بەو بیرکردنەوەیەتدا دێت، کە هێشتا لەوە ئاگادار نیت یاخود هەر کەللەرەقیت و دەمارگیر! ئینجا من ڕاستە پشت بەو فەرهەنگانە دەبەستم، بەڵام کە مەسەلەکە پێوەندیی بە ناوی زانستی و ئەستێرەناسییەوە هەبوو، ئیتر خاڵێك بۆ ئەو فەرهەنگانە دادەنێم. ئەو فەرهەنگانە تایبەت بە بوارێكی تایبەتی زانست نین.\nئەوەش بزانە، ئەوە من دامنەناوە و ئەوە بەکردەیی لە قوتابخانەکانی کوردستاندا دەخوێندرێت و ئەوە تۆی کە لەو ڕەوتە دوا کەوتوویت نەك من! ئیتر تۆیش کەیف هی خۆتە!\nکاک حامید و کاک زمانیار تکایە پێویست بە لێکئاڵۆزی و ئینکاری هیچ ناکرێت، کاک حامید گیان لەوانەیە تۆ ڕاست بکەیت کە لە کۆندا جیاوازیان نەکردووە ،ئیتر چۆن هاتووە ئەوە بەهۆی نزمی ئاستی زانستی بووبێ یان هەر هۆکارێکی تر. بەڵام ڕاستییەکە ئەوەیە کە جیاوازن .نەک لە کوردی لە هەموو زمانێکی زیندوو جیاوازن و دوو شتن کە هەم بە قەبارە و بە بارستی و بە زانستیش جیاوازیی گەورەیان هەیە.\nجگە لە ئینگلیزی ،لە عەرەبیش ،نجم بۆ ئەستێرە و (کوکب) بۆ هەسارە.\n[u][b]تکام وایە لەگەڵ مندا سەیرێک بکەی:[/b][/u]\nئەمە قەبارەی هەسارەکان بەجیا ،وە ئەستێرەکانیش بە جیا ،لە بچووکەوە بۆ گەورە:\n[i][b]ئەستێرە //[/b][/i] خاوەنی ڕووناکی خۆیەتی ،لە تاریکیدا دەبریسکێنەوە ،واتا لەو شەودا ،،جێگا ڕێژەییەکانی ئەستێرە هەرگیز گۆڕانی بەسەردا نایەت ،لەبەر ئەوەی ئەستێرەکان زۆر دوورن ،بۆیە تەلەسکۆبەکان تەنها دەتوانن بریقەدارتری بکەن نەک گەورەتر ،وە ئەستێرەکان پلەیەکی گەرمی زۆر بەرزیان هەیە ،ژمارەیان بە بلیۆنان بلیۆن لەهەر گەردوونێک (Galaxy) مەزەندە دەکرێت.\n[b][i]هەسارە //[/i][/b] هەسارە خاوەنی هیچ ڕووناکییەکی خۆی نییە ،تەنها ڕووناکی ئەستێرەکانی دەشکێتەوە سەری و ڕووناک دەردەکەوێ ،وەکو چۆن تیشکی خۆر دەشکێتەوە سەر زەوی ،هەسارەکان نابریسکێنەوە ،جووڵەیان ڕۆژانە دەگۆڕێ ،ئینجا سوڕانەوە بێت بە دەوری خۆیدا ،یان هەر جووڵەیەکی ڕێژەیی تر ،هەسارەکان پلەیەکی گەرمی زۆر نزمیان هەیە ،یان هەر نییانە ،تەنها نۆ هەسارە هەیە لە کۆمەڵەی خۆر.\nشاد و سەرفرازبن.\nهەڵۆ گیان با بە قسەی ئێوە بێ، بەڵام بە هەرکەس باوەڕ دەکەن ئەو دووە لە زمانی کوردیدا نەک لە کۆنەوە ئێستاش یەکن، دەتانەوێ تاکوو ناوی لانی کەم ٥ فەرهەنگی کوردیتان بۆ ناوبەرم کە ئەو دووە یەکەن. کاکە بە کورتی پێتان دەڵێم لە سەقزەوە بەرەوخوار تاکوو ئیلام کەس نازانێ ئەستێرە چیە! هەمووی دەڵێن هەسارە. ئەوەی لێ دەرچێ کە کەسێک شارەزایی لەسەر زمانی سۆرانی هەبێ، دەنا هەموو خەڵکەکە بە گشتی تەنیا هەسارە دەناسن، ئیمڕۆشی لەگەڵ بێ.\nبەڵام لەبەر خاتری دڵی کاکە زمانیار کە پێی خۆشە ئەو دوانە یەکن با یەک بن.\nدەنا بە من بێ و لەو باوەڕەشدام کە "گۆ" بۆ ئەوانەی کە وەک زەوین و ئەستێرە و هەسارەش کە یەکن، بۆ "ستار" بەکار دێ. ئەوەی جەنابت دەڵێ لە زمانی دیکەدا ئەو دووانە یەک نین راستە من پێشتریش باسی ئەوەم نەکردووە، باسەکە بەرەو لایەکیتر براوە. بە کورتی من وتوومە هەسارە و ئەستێرە هاومانان. ئەمەش تەنیا من نایڵێم دەتوانن لە چەند کەس لەو چەند میلیۆنەی کە ئەو ناوە بەکار دێنن بپرسن. من لەمە زیاتر لەسەر ئەم باسە ناچم. ئەگەر دیسانەوە شتێکی دیکە بە زۆرەملی مرۆڤ تووشی وڵام دانەوە نەکا.\nکاکە هەڵٶ. هەموو مرۆڤێک لە ژیاندا خەتا دەکا. بەڵام بوێری دەوێ کە بڵێی وایە و من هەڵەم، ئەوە لە زاتی ئەو کاکە یان دادە من هێشتا نازانم بەراستی زمانیار کامیانە، ئەو خسڵەتەی تێدا نیە کە بڵێ وایە و تۆ راستی. نەک لەسەر هەسارە بەڵکوو لەسەر ناوی ئەسترەکان کە یەک ریز ناوی عەرەبی هێناوە و پێی وایە کەس تاکوو ناوی ئەوانەی نەبیستووە، بۆ زۆری دەڵێ کوردین! زۆرجاریش کە زانی وا نیە کە ئەو دەیڵێ، لەجێگای ئەوە بڵێ وایە کە تۆ دەیڵێ، خەڵکیش تاوانبار دەکا.\nدوایین بۆچوونی من لەم پێوەندیەدا ئەوەیە کە هەسارە و ئەستێرە لە زمانی کوردیدا هاومانای یەکن. ئیتر دەرەوشێنەوە، تاریکن، دەبرسکێنەوە، تیشکیان لە ئەستێرەیەکی دیکەوە وەردەگرن، شتێکیترە. هەرکەسێک لە سەرەتاوە ئەو دووانەی بە یەک زانیەوە زۆر زۆر هەڵەی کردووە و دەبێ ئەو هەڵەیە راست بکرێتەوە. چ ناوێکیتریان بۆ دادەنرێ کەیفی خۆیانە.\nدەستی تۆش خۆش بێ و سەرکەتوو بی.\n20 / Hardy_uk\nکاک زمانیاری بەڕێز.\nبمبوورن وابزانم گفتوگۆکەتان تاڕادەیەک کەسیە بەڵام\nنووسەری بەڕێزی ئەم بابەتەش کە زمانیار لەم بەستەرەد ا[url=http://knwe.org/Direje.aspx?Cor=10&Besh=Araste&Jimare=7538]ناسا دەچێتەوە سەر مەریخ[/url] دایناوە نۆڤەمبەری نووسیوە لە بری مانگی زایینی و کوردی.تەنها لێرەدا مەبەستم ئەوەبوو کە هیوادارم بۆچوونەکان بە ئاڕاستەیەکدا نەڕوات کە دڵتان لە یەکتر بڕەنجێت. ئەوە شتێکی ئاشکرایە کە بەڕێزتان دوو نووسەری ئەکادیم و شارەزان لە بواری ڕێزمانی کوردی دا. ئاوەتەخوازم کە گفتوگۆکانتان ببێتە هۆی چارەسەرکردنی کێشەکان نەك ئاڵۆزکردنیان.\nکاکە هەردی گیان دەستەکانت خۆش بێ، بەڵام بەڕاستی من خوێندنی ئاکادمیم نیە و خۆشم بە زمانزان نازانم، ئەوەی کە رەنگە تۆزێک کوردییەکەم باشە، دەگەڕێتەوە بۆ ئەوەی کە هێندیک لە زاراوەکانیتر دەزانم و بۆم ئاشنان. دەنا بەڕاستی من زۆر لەوە بچووکترم کە خۆم بەو رادەیە گەورە بکەمەوە. سپاسی هەستی بەتینت دەکەم.\nسەیری ئەم سەرچاوانە بکە:\nئەساره : هەساره له سۆراني " ئەستێرە - ستێر" ( فەرهنگ باشوور عەباس جەليليان )\nفەرهەنگی بابان: هەسارە، ئەستێرە، ستێر، هەسێرە\nواژەنامە کردی ـ فارسی دکتر محمدتقی ابراهیم‌پوریشدا هەر هەسارە و ئەستێرە بە هاومانا نووسیوە.\nفرهنگ مردوخ لە لاپەڕەی ٨٨٣دا نووسیویە: هەسارە بە فارسی ستارە و بۆ عەرەبییەکەشی نووسیویە، کوکب، نجم\nنموونەیتریش هەن، بەڵام کەسێک باوەڕی بەو چەند بەڵگەیە نەبێ ئیتر دەبێ باوەڕی بە چی هەبێ!\n22 / زمانیار\nدەستخۆشی لە کاك کوردیش ئیگڵ و هەردی یووکەی دەکەم بۆ بەشداریتان و دڵنیاشتان دەکەمەوە کە هیچ ڕق و کینێكم لە کەس نییە و تەنیا شتێك کە بە نیازی بن خزمەتێكە -هەرچەند بچووكیش بێت- بە زمانە هەتیوکەوتووەکەی کوردیمان. ئینجا هیچ بێڕێزییەکم بەرامبەر ئەم بەڕێزە بەناو حامیدە نەکردووە، بەڵام ئەوە چەندین جارە بێڕێزی دەکات بەرامبەرم. هەرکاتیش وای کردبێت، ئیتر وەستاوم و وەڵامم نەداوەتەوە. ببینن چۆن بۆ گۆڕینی بابەت، تەنانەت پەنا بۆ هێرشکردنە سەر کەسایەتیی مرۆڤیش دەبات!!! مخابن و زۆر زۆر بەداخەوە بۆ ئەو ئاستە! ئاخر بە تۆ چی من ئافرەتم یان پیاو، بۆ لای جەنابت ئافرەت ڕێزی چۆنە؟! ئەگینا زایەندی بەندە چ لە مەسەلەکە دەگۆڕێت؟! هیوادارم زۆر بەخۆتدا بچیتەوە! سەیر لەوەدایە لە بابەتەکەی تر داوام لێکردوویت داوای لێبوردن بکەیت، کەچی هاتوویت لێرە هێرشت کردۆتە سەرم. ئەمە هەمووی لەپای چی؟! وا دیارە زۆر بەوە قەڵسیت کە ڕاستیت بۆ ڕوون بۆتەوە کە هەسارە و ئەستێرە لە بوارە زانستییەکەیدا دوو شتی جیاوازن، ئەگینا خۆ هەر لەسەرەتاوە باسمان کرد کە بەڵێ بە زمانی جڵفی هەم هاومانان و هەم یەکن، تەنیا بێژە (تلفظ)یان جیاوازە. ئیتر نازانم ئەم هەموو کەللەڕەقی و سەرسەختییەت بۆ ئەوەندەی خایاند!!! یان هێشتا هەر لەسەر ئەوەی کە -من دەڵێم نێرە، تۆ دەڵێیت بیدۆشە-؟!\nئینجا وشەی (گۆ)یەکەشت بە دەردی ئەوانی تر -ئەستێرە و هەسارە- چووە و لەمەشدا نەتپێكاوە. گۆ لە ئەندازە (هندسه)دا ناوە بۆ شێوەیەکی ئەندازەیی بە شێوەی تۆپ (كره) و لە جوگرافیاشدا خوازراوە بۆ هەر تەنێك کە بەو شێوەیە بێت. ئیتر دەکرێت ئەستێرە بێت یان هەسارە، بۆ نموونە خۆر و زەوی هەردووکیان گۆن. ئیتر تۆ خۆت سەربەستی چۆنی بەکار دەهێنیت، بەڵام بزانە ئەوەی بەفەرمی دەخوێندرێت، ئەوە ئەو نانەیە کە لە خوانە، نەك ئەوەی تۆ پێت "گوان"ە.\nمنیش نەمدەویست وەڵامت بدەمەوە، بەڵام کاتێك لێکدانەوەی هەڵەم بۆ هەر زاراوە و وشەیە و تەنانەت پیتێکیش بەرچاو بکەوێت -هێرشی ناڕەواش لەو لاوە بوەستێت-، ئەوە دڵنیا بە بێدەنگ و کپ نابم و تا ڕوونبوونەوەی ڕاستی بێوەڵام نابم! بۆیە دەست لە قسەی بێجێ هەڵگریت باشترە بۆ بەڕێزت، نەك تۆمەتبەخشینەوە و دروستکردنی هەڵا "خەڵكیش تاوانبار دەکا"!!! من کەس تاوانبار ناکەم، لە خوام داوایە خۆم وەکوو تاکەکەس لە دەستی ناوزڕاندنەکانت قوتارم بێت، نەخوازەڵڵا کەسی تر تاوانبار بکەم!!!\nئەم دوا پەیامی منە لێرە، بەو واتایە گەر بەقەد شانامەی فیردەوسیش پڕ بکەیتەوە، چاوەڕێی هیچ مەبە و ئەوە خاڵی کۆتایی.


ڕاگەیەندراوێکی بەپەلە لە دەزگای زانیارییەوە – Politic Press\nئاژانسی پاراستن و زانیاری / زانیاری ڕاگەیەندراوێکی بڵاوکردەوە و ئاماژەی بەوەدا “لێكۆڵینه‌وه له‌سه‌ر گومانه‌كانی خراپ به‌كارهێنانی ده‌سه‌ڵات، یه‌كێكه له ئه‌ركه له پێشینه‌كانی ئاژانسی پاراستن و زانیاری / زانیاری . دڵنیابن رێگه ناده‌ین ناوی ئاژانس بۆ مه‌رام و به‌رژه‌وه‌ندیی تایبه‌تی هیچ كه‌سێك به‌كاربێت. به‌ڵێنتان پێ ده‌ده‌ین هه‌ركه‌سێك له هه‌ر پله و پایه‌یه‌كدا بێت و تێوه‌گلابێت له تاوان و كاری نایاسایی، ده‌ستگیر ده‌كرێت”.\nئاژانسی پاراستن و زانیاری / زانیاری لە ڕاگەیەندراوەکەیدا باسی لەوەشکردوە “ئه‌وه دووپات ده‌كه‌ینه‌وه كه ئاژانسی پاراستن و زانیاری / زانیاری، خاوه‌نی ناوبانگی نیشتمانی و كوردستانییه، جێده‌ستی له پاراستنی ئه‌زموونی حوكمڕانیی هه‌رێم و روبه‌ڕوبوونه‌وه‌ی مه‌ترسییه‌كانی تیرۆر و سیخوڕی و تاواندا به‌رجه‌سته و باڵایه. كادر و كارمه‌ندانی ئاژانس وله ناویشیاندا پێشمه‌رگه گیان له‌سه‌رده‌سته‌كانی دژه تیرۆر، قاڵبووی خه‌باتی نیشتمانی و په‌روه‌رده‌كراوی دیسپلینی سه‌ربازین. پابه‌ندن به یاسا به‌ركاره‌كانی په‌رله‌مان و حكومه‌تی هه‌رێمی كوردستان. له چوارچێوه‌ی مافه‌كانی مرۆڤ و ئیتیكی پیشه‌ییدا ره‌فتار ده‌كه‌ن و ته‌نها رێ پێدراون ئه‌و ئه‌رك و فه‌رمانانه جێ به‌جێ بكه‌ن كه ئاژانسی پاراستن و زانیاری / زانیاری له پێناو دابین كردنی ئاسایشی نیشتمانیی هه‌رێمی كوردستان پێیان ده‌سپێرێت”.\nدابینكردنی سه‌قامگیری و ئاسایش و روبه‌ڕوبوونه‌وه‌ی مه‌ترسییه‌كان، پرۆسه‌یه‌كی هه‌واڵگریی ورده و به نهێنی و به‌شێوه‌ی به‌رده‌وام به‌ڕێوه ده‌چێت. به‌ڵام چه‌ند رۆژێكه له په‌راوێزی هه‌ندێ پێشهات، هه‌ڵمه‌تێكی میدیایی له دژی پرۆسه‌كانی سه‌قامگیری و ئاسایش ده‌ستی پێكردوه. هه‌ندێ لایه‌ن به مه‌رامی زیان گه‌یاندن به ناوبانگی ئاژانسی پاراستن و زانیاری / زانیاری و به‌ڕێوه‌به‌رایه‌تی گشتی دژه تیرۆری سه‌ر به ئاژانس، هه‌واڵی بێ بنه‌ما له‌سه‌ر ئه‌فسه‌ر و كارمه‌ندانی ئه‌م ده‌زگا تێكۆشه‌ره بڵاو ده‌كه‌نه‌وه و ده‌یانلكێنن به هه‌ندێك كاری نه‌كراوه‌وه.\nئه‌وه دووپات ده‌كه‌ینه‌وه كه ئاژانسی پاراستن و زانیاری / زانیاری، خاوه‌نی ناوبانگی نیشتمانی و كوردستانییه، جێده‌ستی له پاراستنی ئه‌زموونی حوكمڕانیی هه‌رێم و روبه‌ڕوبوونه‌وه‌ی مه‌ترسییه‌كانی تیرۆر و سیخوڕی و تاواندا به‌رجه‌سته و باڵایه. كادر و كارمه‌ندانی ئاژانس وله ناویشیاندا پێشمه‌رگه گیان له‌سه‌رده‌سته‌كانی دژه تیرۆر، قاڵبووی خه‌باتی نیشتمانی و په‌روه‌رده‌كراوی دیسپلینی سه‌ربازین. پابه‌ندن به یاسا به‌ركاره‌كانی په‌رله‌مان و حكومه‌تی هه‌رێمی كوردستان. له چوارچێوه‌ی مافه‌كانی مرۆڤ و ئیتیكی پیشه‌ییدا ره‌فتار ده‌كه‌ن و ته‌نها رێ پێدراون ئه‌و ئه‌رك و فه‌رمانانه جێ به‌جێ بكه‌ن كه ئاژانسی پاراستن و زانیاری / زانیاری له پێناو دابین كردنی ئاسایشی نیشتمانیی هه‌رێمی كوردستان پێیان ده‌سپێرێت.\nله‌م سۆنگه‌یه‌وه، به‌ڕێوه‌به‌رایه‌تی گشتیی دژه تیرۆر، به‌شێكه له شانازییه‌كی مێژوویی و به‌رده‌وامی گه‌لی كوردستان. به‌شدارێكی به‌هێزی هاوپه‌یمانیی نێوده‌وڵه‌تییه دژ به تیرۆر، رۆڵی به‌رچاوی هه‌بووه له سه‌رخستنی جه‌نگی جیهانیی دژ به تیرۆر و له پێناو پاراستنی دیموكراسی و ئازادی و ئارامیی و مرۆڤایه‌تی قوربانیی داوه، و به خوێنی شه‌هید و بریندار و شاره‌زایی و پشوودرێژیی ئه‌فسه‌ره‌كانی، سه‌دان نه‌به‌ردی مێژوویی پڕ شانازی بۆ گه‌له‌كه‌مان تۆمار كردووه.\nبه‌م روونكردنه‌وه‌یه ئه‌وه رایده‌گه‌یه‌نین كه  لێكۆڵینه‌وه له‌سه‌ر گومانه‌كانی خراپ به‌كارهێنانی ده‌سه‌ڵات، یه‌كێكه له ئه‌ركه له پێشینه‌كانی ئاژانسی پاراستن و زانیاری / زانیاری . دڵنیابن رێگه ناده‌ین ناوی ئاژانس بۆ مه‌رام و به‌رژه‌وه‌ندیی تایبه‌تی هیچ كه‌سێك به‌كاربێت. به‌ڵێنتان پێ ده‌ده‌ین هه‌ركه‌سێك له هه‌ر پله و پایه‌یه‌كدا بێت و تێوه‌گلابێت له تاوان و كاری نایاسایی، ده‌ستگیر ده‌كرێت، راپێچی به‌رده‌م یاسا ده‌كرێت و رای گشتییش له ئه‌نجامی لێكۆڵینه‌وه و سزادانی ئاگادار ده‌كرێته‌وه. هاوكات رێكاری یاسایی ده‌گیرێته به‌ر به‌رامبه‌ر هه‌ر كه‌س و لایه‌نێك كه بیه‌وێت به بڵاوكردنه‌وه‌ی هه‌واڵی بێ بنه‌ما، ئه‌رك و ماندوبوونی ئه‌فسه‌رانمان بخاته ژێر پرسیار، و گێره‌شێوێنی بكات تا ناو و ناوبانگیان بزڕێنێت.\nوته‌بێژی سه‌رۆكی ئاژانسی پاراستن و زانیاری / زانیاری\nهۆكاری دابەزینی دۆلار بەرامبەر دینار ئاشكرا دەكرێت\nحكومه‌تی هه‌رێمی كوردستان زه‌نگی ڕێكنه‌كه‌وتنی له‌گه‌ل به‌غدا لێدا\nهەوڵی سوتاندنی نەخۆشخانەیەك پوچەڵدەكرێتەوە


ڕوونکردنەوە لە پێوەندی لەگەڵ گرتنەوە و ئێعدامکردنی مستەفا سەلیمی‌دا\nوەک هەموو ئاگادارن مستەفا سەلیمی، کە پێشتر بە تۆمەتی چالاکی دژی کۆماری ئیسلامی و ئەندامەتیی حیزبێکی کوردیی دژبەری ڕێژیم سزای\nئێعدامی بەسەردا سەپابوو، بەرەبەیانی ڕۆژی شەممە، ٢٣ی خاکەلێوە و دوای ١٧ ساڵ مانەوە و بەندکران لە زیندان ئێعدام کرا.\nمستەفا سەلیمی ڕۆژی 8ی خاکەلێوە دوای بڵاوبوونەوەی نەخۆشیی کۆرۆنا و پاش ئەوەی داوای چوونە مەرەخەسی‌یان لە لایەن بەرپرسانی زیندانی سەقزەوە بێ‌وەڵام مابۆوە، وێڕای دەیان بەندکراوی دیکە لە دەرفەتێکدا لە زیندان ڕایان کردبوو.\nدوای ئەم ڕووداوە بەشێک لەم بەندکراوانە لە رێگەی جۆراوجۆرەوە گیرانەوە، یان ڕادەستی ناوەندە ئەمنیەتیەکانی ڕێژیم کرانەوە کە مستەفا سەلیمی یەک لەوان بووە و دوای ئەوەی خۆی گەیاندۆتە سنوورەکانی هەرێمی کوردستان، وەک دەگوترێ و باس دەکرێ ڕادەستی کۆماری ئیسلامیی ئێران کراوەتەوە.\nلە پێوەندی لەگەڵ ئەم ڕووداوەدا:\nحیزبی دێموکراتی کوردستان ڕادەستکردن و ئێعدام‌کردنی ئەم زیندانییە سیاسییە مەحکووم دەکا و بڕیاری حکوومەتی هەرێمی کوردستان بۆ پێکهێنانی لێژنەی بەدواداچوون و دەرخستنی ڕاستییەکانی ئەم ڕووداوە بە بڕیارێکی قانوونی و بەرپرسانەی دەزانێ.\nحیزبی دێموکراتی کوردستان هیوادارە بەدواداچوونی حکوومەتی هەرێمی کوردستان و کاری ئەم لێژنە تایبەتییە بەزووترین کات بە ئاکام بگا و دەرەنجامەکەی ڕابگەیەندرێ و؛ هەمووان لە ڕاستییەکانی ئەم ڕووداوە ئاگادار بکرێنەوە.\nبێگومان ئەم ڕووداوە و لێکەوتەکانی چەند ڕۆژی ڕابردوو نابێ لەبیرمان بباتەوە کە هۆکاری سەرەکیی ئەم ڕووداوە و، تاوانباری پلەی یەکەم کۆماری ئیسلامیی ئێرانە کە لە هەموو دەرفەتێک بۆ زەبرلێدان لە بزووتنەوەی سیاسی کورد کەلک وەردەگرێ. ڕێژێمیک کە هیچ شەرعییەتێکی لای خەڵکی کوردستان نییە و ئەمە هەموو بڕیارەکانی دەزگای قەزایی ئەم ڕێژیمەش دەگرێتەوە؛ بۆیە داوا لە هەموو لایەک دەکەین پەرۆشی تەبایی نێوماڵی کورد و یەکیەتیی ڕیزەکانی نەتەوەییمان بن. هاوکات جارێکی دیکەش ویڕای دەستخۆشی لە حکوومەتی هەرێمی کوردستان لە پێکهێنانی لێژنەی دەرخستنی ڕاستییەکان، چاوەڕوانین پرسیار و نیگەرانییەکانی بەجێی خەڵک لە هەموو بەشەکانی کوردستان لەپێوەندی لەگەڵ ئەم ڕووداوەدا بێ‌وەڵام نەهێڵێتەوە.\n٢٤ی خاکەلێوەی ١٣٩٩


فۆڕمی تۆمارکردنی بابەت | 14-03-2017\n- والی پارێزگای #هەکاری# لە باکوری کوردستان 24 ناوچەی ئەمنی تایبەتی لە سنوری ناوەندی شار و ناوچەکانی دیکە راگەیاند، بە ئامانجی ئەنجامدانی ئۆپەراسیۆنی سەربازی لە دژی بارەگا و ئەندامانی #پەکەکە#. - لەشەوی ڕابردووەوە هەنادرەی نەوتی کەرکوک بەهۆی کێشەیەکی تەکنیکییەوە بۆ تورکیا ڕاگیراوه و تائێستا دیار نییە کەی دەستپێدەکاتەوە. - ژمارەیەک لە هاوڵاتیانی شەنگال و رۆژئاوای کورددستان لە ناوچەی #خانەسور#ی سنوری قەزای شەنگال خۆپیشاندانیان ئەنجامدا و بەهۆیەوە لەگەڵ لەشکری رۆژ پێکدا هەڵپژان بە وتەی بەرپرسێکی #یەبەشە# خۆپیشاندەرێک کوژراوە و هەشتی تریش بریندار بوون. - مارک تۆنەر وتەبێژی وەزارەتی دەرەوەی ئەمریکا رایگەیاند هەرێمی کوردستان و حکومەتی عێراقی لەگفتوگۆدان لەبارەی رەوشی قەزای #شەنگال#ەوە بۆ گەڕاننەوەی سەقامگیری بۆ ئەو ناوچەیە. - بەرپرسی راگەیاندنی مەڵبەندی یەکێتی لە هەولێر، ئاماژە بەوەدەکات، جوڵاندنی هێز لەلایەن پارتییەوە جێگەی گومانە و دەبوایە پارتی پێش ئەوی هێز بۆ #مەخمور# بجوڵێنێت روونکردنەوە بداتە یەکێتی. - لەهەڵمەتێکی هێزە ئەمنییەکاندا 3 کەس لەناو #کەرکوک# دەستگیرکران، پۆلیسی قەزاو ناحیەکان رایدەگەیەنێت ئەو کەسانە چەکداری داعش بوون. - بەرپرسێکی حکومەتی هەرێمی کوردستان رایدەگەیەنێت، لە دوای هاتنی داعش نزیکەی 4 هەزار گەنجی کورد لە ناوچەکانی پارێزگای دیاله و قەزای #خانەقین# و ناوچەی گەرمیان بوونەتە حەشدی شەعبی. - دەوڵەتی تورک ئابڵوقەی خواردنی لەسەر ئەو گوندانەی شارۆچکەی لیجەی سەر بە ئاماد دانا، کە ماوەی 10ڕۆژە هاتووچۆی تێدا قەدەغەکردووە و مەترسی لەسەر ژیانی گوندنشینان هەیە. - لە #سێرت# دوو بەرێوەبەری پارتی دیموکراتی گەلان- هەدەپە، و لە ئەدەنەش کەسێکی دیکە لەلایەن هێزەکانی پۆلیسی تورکەوە دەستگیرکران. - شەڕڤانانی ئۆپەراسیۆنی توڕەیی فورات لە ماوەی 10 ڕۆژی ڕابردوودا لە ڕەقە 16 گوندیان لە چەتەکانی داعش پاکردوەتەوە و 62 کیلۆمەتر زەویان کۆنترۆڵ کردوە.


https://1baiser.com گرووپی كۆساری، پێكهاتەی كوردانی ناو بەرەی فەتحی شام |\nHome ڕاپۆرت گرووپی كۆساری، پێكهاتەی كوردانی ناو بەرەی فەتحی شام\nگرووپی كۆساری، پێكهاتەی كوردانی ناو بەرەی فەتحی شام\non: تشرینی یه‌كه‌م 30, 2016 In: ڕاپۆرتNo Comments\nپاش ئەوەی ״بەهاری عەرەبی״ گەیشتە سوریا و سەرهەڵدانی جەماوەریی بەشێکی بەرچاوی ئەو وڵاتەی گرتەوە، مانگی كانوونی دووەمی ٢٠١٢ ڕێکخراوی دەوڵەتی ئیسلامیی عێراق و ڕێكخراوی قاعیدە لە دۆڵی ڕافیدەین گرووپێکیان بە ئەمیرایەتیی ״ئەبوو محەممەد جۆلانی״ ڕەوانەی سوریا کرد، تا ڕابەرایەتیی شۆڕشەکە بکەن و پێش بە بەهێزبوونی ئەو لایەنانە بگرن کە بە هەڵگری بیروباوەڕی (کۆفر)ی و دژەئیسلامییان دەزانین.\nئەوان دواتر لە فۆڕم و هەیمەنەی گرووپێکی چەکداریی جیهادیدا بە ناوی ״بەرەی نوسڕە״ خۆیان دەرخست، بەرەبەرە بوونە لایەنێکی بەهێزی ناو ئۆپۆزسیۆنی ڕژێمی بەشار ئەسەد. کوردە ئیسلامخوازەکانی باکوور، ڕۆژئاوا، باشوور و ڕۆژهەڵاتی کوردستان هەرکام بە شێوازێک و لە ئاستێکدا کەوتنە ژێر کاریگەریی چالاکی و بانگەشەکانی لقی ڕێکخراوی قاعیدە لە وڵاتی سوریا، ئەمەش ڕادە و بارستایی پەیوەندیکردنی ئەوانی بە بەرەی نوسڕەوە دیاری کرد. بەدەر لە ژمارەیەک کوردی ڕۆژئاوای کوردستان، یان هەندێك خەڵکی بە ڕەچەڵەک کوردی سوری کە لە نزیکەوە و بە شێوەی ڕاستەوخۆ کەوتبوونە ژێر کاریگەریی بەرەی نوسڕەوە و پێوەندییان بەو ڕێکخراوەوە کردبوو، کوردەکانی باکووری کوردستانیش هەر لە سەرەتاوە ڕۆڵی سەرەکییان گێڕا لە گەشەکردنی ئەو ئەزموونەدا، لە ڕووی ڕێژەشەوە بە بەراورد لەگەڵ کوردانی پارچەکانی تر، خاوەن زیاترین هێزی مرۆیی بوون لەناو بەرەی نوسڕەدا. ئەمەش ئاماژە بوو بۆ پێوەندیی چەندین ساڵەی ئەوان لەگەڵ ڕێکخراوی قاعیدەدا لە ڕێگای ״گرووپی ئەبوو ئەحمەد تورکی״یەوە. هەروەها ئەو پەیوەندییە هۆکار بوو بۆ ئەوەی کە چەندین ساڵ پێش سەرهەڵدانی قەیرانی سوریا، ڕێكخستنێكی بەهێز و بەربڵاوی سەر بە قاعیدە لە باکووری کوردستاندا شکڵ بگرێت. بۆیە ئەم ڕێكخستنانە لە یەکەم ساتەکانی دەستبەکاربوونی بەرەی نوسڕەوە، بە شێوازی جۆراوجۆر یارمەتیی ئەو ڕێكخراوەیان دا، دواتریش کاتێک گرووپی دەوڵەتی ئیسلامیی عێراق پاشکۆی ״شام״ی بە ناوی خۆی زیاد کرد و لە ڕێکخراوی قاعیدە جیا بووەوە، کوردەکانی باکوور و ڕۆژئاوای ناو بەرەی نوسڕە یان نزیک لەو ڕێکخراوە، بوون بە دوو بەشەوە، بەشێکیان لەگەڵ نوسڕە و قاعیدە مانەوە و بەشێکی تریشیان بەیعەتیان بە ئەبووبەکر بەغدادی دا و چالاکییەکانی خۆیان لەناو داعشدا بەردەوام کرد. بەشێک لە ڕێكخستنەكانی قاعیدەش لە باکووری کوردستان بە هەمان شێواز پەیوەندیی بە داعشەوە کرد و لەگەڵ ئەو بەشەی ڕێكخستنی تورکەکانی تورکیادا کە ئەوانیش بەیعەتیان بە بەغدادی دابوو، ڕێكخستنێكی بەرین و چالاکی سەر بە دەوڵەتی ئیسلامیی عێراق و شامیان دامەزراند.\nبە پێچەوانەوە، لەو ڕێژە کوردەی باشوور و ڕۆژهەڵاتی کوردستان کە پەیوەندییان بە بەرەی نوسڕەوە کردبوو، لە کاتی جیابوونەوەی داعشدا، بەشی زۆریان پەیوەندییان بەو ڕێکخراوەوە کرد و ژمارەیەکی کەمیان لەناو بەرەی نوسڕەدا مانەوە.\nوەک چۆن کوردەکانی ناو داعش (باشووری و ڕۆژهەڵاتییەکان) دەستیان دایە درووستکردنی کەتیبەیەکی کوردیی بە ناوی ״سەلاحەدین״، بە هەمان شێوە لەناو بەرەی نوسڕەشدا گرووپێکیان بە ناوی ״جەماعەتی کۆساری״ دامەزراند. دیارە هیچ کات گرووپی کۆساری لە ڕووی ڕێژەوە نەگەیشتە ئاستی کەتیبەی سەلاحەدین، بەڵام دەتوانین بڵێین گرووپی کۆساری لە ڕووی قورساییەوە هیچ جیاوازییەکی لەگەڵ کەتیبەی سەلاحەدینی داعشدا نەبوو. ئەوان چ پێشتر لەناو بەرەی نوسڕەدا و چ ئێستا کە بەشێکن لە ״بەرەی فەتحی شام״، بە جیهادییە گەردنگیر و ״خۆبەخش״ەکان ناسرابوون و ناسراون. ئەمەش پەیوەندیی بە هەڵسوکەوت و پەروەردە و چالاکییەکانی ئەوانەوە هەیە، هەروەها ئەو هەستیارییەی کە لە ڕاپەڕاندنی ئەرکە ڕێکخراوەییەکاندا لە خۆیان پیشانی دەدەن. بەدەر لە پەروەردەی ڕێکخراوەیی، کۆسارییەکان پەروەردەیەکی تایبەت بۆ خۆشیان هەیە کە بریتییە لە خۆئامادەکردنی جەستەیی بە شێوەی بەردەوام و ڕۆژانە، ئەمەش بە هۆی چەند وەرزشوانێکی کوردی ناو گرووپەکەوەیە کە یەکێکیان ناوی ״خالید״ە و خەڵکی باشووری کوردستانە و بە ״پۆڵا سلێمانی״ ناسراوە.\nگرووپی کۆساری تا ئێستا ژمارەیەکیان لێ کوژراوە. مانگی ئابی ڕابردوو سێ کەسیان لێ کوژرا، کە ״ئەیووب سلێمانی״ ناسراو بە ״موغەیرە ئەلكوردی״ یەکێکیان بوو. کاتێک دوو ڕۆژ پاش ناوگۆڕین و جیابوونەوەی لە ڕێکخراوی قاعیدە، ״بەرەی فەتحی شام״ ویستی وەک یەکەم چالاكی، گەمارۆی سەر شاری حەلەب بشکێنێت، پێویستی بە چەند کەسێکی ״خۆبەخش״ بوو. گرووپی کۆساری وەک هەمیشە ئەندامێکی خۆی بۆ ئەو چالاکییە دەستنیشان کرد. ئەو کەسە ئەیووب سلێمانی بوو کە وەک لە ناوەکەیدا دیارە، خەڵکی باشووری کوردستانە. ڕێکخراوی فەتحی شام زۆر بە خێرایی وێنەی خۆتەقاندنەوەی ئەیووب و دوو خۆکوژی تری بڵاو کردەوە و دواتریش وەسیەتی ناوبراو لە شکڵی گرتە ڤیدیۆییەکدا بە زمانی کوردی بڵاو کرایەوە. ماوەیەک پێشتر و لە شەڕێکی نزیک شاری حەلەبی سوریا، چەند کەسێکی تریان کوژرابوون، کە دوو کەسیان بە ناوەکانی ״نەجمەدین قادر״ ناسراو بە ״ئوسامە کوردی״ و ״موهاجیر کوردی״ خەڵکی ڕۆژهەڵات و دانەکەیشیان بە ناوی ״کارزان״ خەڵکی باشووری کوردستان بوو. نەجمەدین خەڵکی شاری شنۆ بوو لە ناوچەی موکریان و موهاجیر کوردییش خەڵکی ناوچەی موکریان بوو. ئەو پێشتر بۆ ماوەی چەند ساڵ بەشداریی ״جیهاد״ی ئەفغانستانی کردبوو. کارزانیش پێشتر لە وڵاتی سوید ژیابوو و لەوێوە خۆی گەیاندبووە ناو ڕیزەکانی بەرەی نوسڕە.\nدوو کوژراوی تری گرووپی کۆساری بریتین لە ״مەلا ڕزگار״ و ״عەباس موهاجیر״ کە ڕزگار خەڵکی باشووری کوردستان و عەباسیش خەڵکی ڕۆژهەڵاتی کوردستان بوو. مەلا ڕزگار چەند مانگێک پێش ئێستا و عەباسیش لە ناوەڕاستی مانگی ئەیلوولی ڕابردوودا کوژران. نوێترین زانیارییەکان باس لە کوژرانی دوو ئەندامی تری ئەو گرووپە لە ڕۆژی ١٨ـی تشرینی یەكەم دەکەن. کۆسارییەکان بە زۆریی لە ناوچەی حەلەب جێگیرن و ئەوان هەندێك جار بە جلوبەرگی کوردییەوە دەردەکەون و بەشداریی لە شەڕەکاندا دەکەن.\nبایكۆت بازاڕى خوێندنگه ئه‌هلییه‌كان گه‌رم ده‌كات\nعه‌بدولمه‌هدی به نهێنی بڕیاری هێشتنه‌وه‌ی گومرگی که‌رکوک ده‌دات\nکچە بووکەشووشەکە: هەر کوڕێک داوای پەیوەندیم لێ بکات زۆر بە ڕەقی وەڵامی دەدەمەوە


مام.. چیتر مه‌گه‌ڕێوه ….. فه‌ره‌یدون عارف – Denegkan\nمام.. چیتر مه‌گه‌ڕێوه ….. فه‌ره‌یدون عارف\nbydengekan\tApril 20, 2011\tگشتی\nمامی سه‌ركۆمار سڵاو، تۆ من ناناسی، دڵنیام هه‌رگیز ناته‌وێ بمناسی، وه‌ك چۆن ئێمه‌ش هه‌رگیز ته‌مه‌ننای له نزیكه‌وه بینینتمان نه‌كردووه. به‌ڵام ناچارم چه‌ند دێڕێكت بۆ بنووسم، خۆ ده‌شزانم كاتی خوێندنه‌وه‌ت نییه‌و له‌وه‌ته‌ی بوویته سه‌ركۆمار، ره‌نگه ستونی رۆژنامه‌یه‌كی كوردیت نه‌خوێندبێته‌وه. به‌كورتی (من له وڵاتێكی دوور خه‌ریكی خوێندنی ماسته‌رم، وه‌لێ زیاتر له دوو مانگه بیرمچۆته‌وه، كه بۆ خوێندن سه‌ری خۆم هه‌ڵگرتووه). مامی به شاره‌كه‌م نامۆ، ده‌مه‌وێت له رێگه‌ی گێڕانه‌وه‌ی گفتوگۆیه‌كی كورتی نێوان خۆم و هاوپۆله عه‌ره‌به‌كه‌مه‌وه، نامه‌یه‌كت بۆ بنێرم. ئه‌م به‌یانییه، كه چوومه كۆلێژ، هاوڕێ عه‌ره‌به‌كه‌م (كه له پۆلێكی 43 كه‌سیدا ته‌نها ئێمه خه‌ڵكی ئه‌م عێراقه هه‌ش به‌سه‌ره‌ین و بۆ به‌دبه‌ختی تۆ سه‌رۆكمانی)، پرسیاری بارودۆخی كوردستانی لێكردم. دوای ئه‌وه‌ی رووداوه‌كانی دوێنێم بۆ گێڕایه‌وه. ئاخر من فێر نه‌بووم رووی دزێوی ده‌سه‌ڵاتداران رتووش بكه‌م و ئه‌وه‌ش گرنگ نه‌بوو به‌لامه‌وه، كه هاورێكه‌م بڕوام پێده‌كات یان نا. بۆیه ئه‌وه‌ی دوێنێ به وێنه‌و ڤیدیۆ بینیبووم و خوێندبوومه‌وه‌و توانای گێڕانه‌وه‌یم هه‌بوو، هه‌موویم بۆ باسكرد.\nبه سه‌رسوڕمانێكه‌وه لێی پرسیم، ئه‌ی (كاكه جه‌لال) چی ئه‌ڵێ؟ خۆ ئه‌و زۆر دیموكراسخوازو مرۆڤدۆست و پیاوێكی یاساناسه. ته‌نانه‌ت ئه‌وه‌شی وه‌بیرهێنامه‌وه، كه جه‌نابتان به قۆشمه‌چی و قسه‌خۆش و نوكته‌باز ناسراون. (ئاخر ناهه‌قی نه‌بوو، ئاوا واق وڕماو لێم بڕوانێ، چونكه تۆ لای ئه‌و برا عه‌ره‌به چاو ڕه‌شانه، خۆت كردووه به فریشته‌و فریادڕه‌سی وان، به‌ڵام نازانن میلله‌ته‌كه‌ی خۆت و هاوزمانه‌كانت له چ نه‌هامه‌تییه‌كدا ده‌ژین و هه‌رێمه نیمچه سه‌ربه‌خۆكه‌مان له بێباكی و خه‌مساردی عالی جه‌نابتان، تووشی چ داڕمان و پاشاگه‌ردانییه‌ك بووه. ره‌نگه ئه‌وان نه‌زانن، كه تۆ نامه‌ی پاكانه‌ت بۆ دادگای باڵای دانیمارك و وڵاتانی رۆژئاوا ناردوه‌و (خه‌زره‌جی) ژه‌نه‌راڵی ئه‌نفالت وه‌ك بێ گوناهـ و مرۆڤدۆست ناساندووه. هه‌روه‌ك بڕواناكه‌ن تۆی شۆڕشگێڕه‌كه‌ی دوێنێ، ئه‌مڕۆ هاتوویت و نیشتمان و هه‌موومانت گێڕ و ئیفلیج و تاریق ره‌مه‌زانی بكوژی مناڵانی هه‌ڵه‌بجه‌شت ته‌كریم كردووه‌و به پاسه‌وانی تایبه‌تییه‌وه گه‌یاندوو‌ته وڵاتانی ئه‌وروپا). ئیتر كاتی وانه خوێندن هات و ده‌رفه‌تم نه‌بوو، رستێك له هه‌ڵوێسته به‌رزو جوانه‌كانی ئێوه‌ی بۆ باس بكه‌م!!. گه‌رچی چوومه هۆڵی وانه خوێندنه‌وه، وه‌لێ ته‌نها جه‌سته‌م له‌وێ بوو، هه‌ر بۆیه دوای ته‌واوبوونی ئه‌و وانه‌یه‌م راسته‌وخۆ گه‌ڕامه‌وه ماڵه‌وه. له‌كاتی ماڵئاواییكردنم له هاوڕێكه‌م، پێی وتم: هێشتا (3) وانه‌ی ترمان ماوه. وتم ئه‌زانم، به‌ڵام ئه‌بێت بڕۆم و نامه‌یه‌ك بۆ (كاكه جه‌لال) بنێرم. بزه‌یه‌كی بۆ كردم و وتی، چۆن نامه‌یه‌ك؟! وتم نامه‌یه‌كی كورت، ته‌نها لێی ئه‌پرسم، مامی سۆسیال دیموكرات، فڕاندن و فه‌لاقه‌كردنی رووناكبیران و رۆژنامه‌نووسان و خوێندكارانی زانكۆ، له كوێی فه‌رهه‌نگی سۆسیال دیموكراتدا جێی ده‌بێته‌وه؟ چۆن جارێكی تر له رووت هه‌ڵدێت، شانازی به‌و پۆسته وه‌همییه‌وه بكه‌ی؟.. وتم پێی ئه‌ڵێم، ئه‌ی پیاوه یاسایی و مرۆڤ دۆسته‌كه، تۆ كه ئیمزای له‌سێداره‌دانی جه‌للادانی كورد ناكه‌ی، ئه‌وه خێره پیلانی ره‌شه‌كوژی و ره‌شبگیری بۆ گه‌نجانی شاره‌كه‌ی (برایم ئه‌حمه‌د)ی مامۆستات دائه‌ڕێژیت. ئه‌رێ به‌ڕاست ئه‌و مامۆستایه‌ت ئاوای فێركردیت؟!.\nپێی ئه‌ڵێم، چ زوو له بیرتان كرد، كه هه‌ر دوێنێ بوو له شاخ درووشمی نان و ئازادیتان بۆ نووسه‌ران به‌رزكردبۆوه، هه‌ر خۆتان بوون به‌رگریتان له (سه‌گوه‌ڕ)ه‌كه‌ی موكری و (مولازم ته‌حسین و شتی تریش) پیرباڵ كرد. ئه‌وه خێره ئێستا نوسه‌ران و رۆشنبیران ده‌درێنه به‌ر لیس و كێبڵی پۆستاڵ ره‌شه‌كانت و پاسه‌وانانی ماڵه‌كه‌شت كه‌ناڵێكی ئاسمانی گڕ ده‌ده‌ن.\nوتم به خه‌تێكی درشت بۆی ئه‌نووسم و پێی ئه‌ڵێم: كه‌مێك چاویلكه‌كه‌ت راست بكه‌ره‌وه‌و ببینه، كه جاران تۆ وه‌زیری ده‌ره‌وه‌ی سه‌رۆكی پارتی بووی، كه‌چی ئێستا له‌وه‌ش واوه‌تر چۆن بوویت به دارده‌ست و قه‌ره‌وڵ و پارێزه‌ری به‌رژه‌وه‌ندییه‌كانی ئه‌و براده‌ره بێباك و خه‌م و خوێنسارده.\nلێی ئه‌پرسم، ئێستا، كه هه‌واڵی سه‌ركوت و ره‌شبگیری و سوكایه‌تیپێكردنی رۆشنبیرو هونه‌رمه‌ند و رۆژنامه‌نووس و كچانی شۆخ و گه‌نجانی هۆشیاری شاره حه‌یاته‌كه له‌لایه‌ن میلیشیاو مافیاو چه‌ته‌كانته‌وه ئه‌بیستی، نازانم چۆن یاری به ته‌سبیح و گۆچانه‌كه‌ت ده‌كه‌یت؟ ناشێ ئاگادار نه‌بیت، كه ئه‌و زانكۆیه‌ی یه‌كه‌م وانه‌ی قوربانیدان و به‌رخودانی فێری سه‌دان سه‌ركرده‌و تێكۆشه‌رو سیاسه‌تمه‌داری كورد كردووه، ئه‌وه‌تا پۆستاڵی ره‌شی مافیاكانت گڵاوی ده‌كه‌ن!. نازانم بۆ وا زوو وه‌فای ئه‌م شاره‌ت له‌بیر كرد!.. ئاخر له هیچ سوچێكی ئه‌م دنیایه‌دا شارێكی تر نابینیته‌وه، به مه‌ردی و جوامێری (كامه‌ران موكری و دیلان و عه‌وله سیس) و به دڵفراوانی و سه‌خاوه‌تمه‌ندی (كه‌ریمی ئه‌له‌كه‌و عه‌لی بۆسكانی)یه‌وه باوه‌شی بۆ سه‌ركرده‌یه‌ك كردبێته‌وه، وه‌ك ئه‌وه‌ی سلێمانی بۆ ئێوه‌ی كرده‌وه. وتم: وه‌بیری ده‌هێنمه‌وه، كه ئه‌و به‌بێ سلێمانی هیچ نه‌بووه‌و لێره‌ش بترازێت هیچ. عه‌رزی به خزمه‌تیان ئه‌كه‌م، كه ساویلكه‌ترین و خۆشباوه‌ڕترین كه‌س نییه بڕوا بكات جه‌نابتان بێ ئاگابن له‌وه‌ی، كه له‌ماوه‌ی ته‌نها دوو مانگدا میلیشیای زه‌رد دوو جار له‌شكر كێشی بكاته سه‌ر شاره حه‌یاته‌كه. لێی ئه‌پرسم ئه‌ی (فریادڕه‌سی برایانی عه‌ره‌بی چاوڕه‌شمان) كوێڕا ئه‌و هه‌موو خزمه‌ت و میواندۆستییه‌ی شاره‌كه‌ی منتان له‌بیركرد؟!.. ده‌ڵێم (میواندۆستی)، چونكه ئێمه له ئاست كه‌سدا خۆمان به خانه‌خوێ نه‌زانیوه و ئێوه‌شمان له سه‌ره‌وه‌ی دیوه‌خانه‌كه‌مان دانابوو. به‌ڵام دیاره ئێوه شایانی ئه‌وه نین بۆ هه‌میشه به‌ڕێزه‌وه میوانداریتان بكه‌ین، و ئیتر كاتی ئه‌وه هاتووه، بڵێین بڕۆ بگوێزه‌ره‌وه.\nوتم دواجار به زمانی سلێمانچییه‌كه‌وه، به‌ڵێ (شارچییانه‌و سلێمانچییانه) هه‌ر ئه‌وه‌نده‌ی پێده‌ڵێم، ئێوه نامۆن به‌م شاره‌و به كولتووره مرۆڤدۆستی و ئاشتیخوازانه‌كه‌ی. ئێره جێگای ئینسانی بێوه‌فاو بێهه‌ڵوێست و هه‌لپه‌رستی تێدا نابێته‌وه، فه‌رموو بارگه‌و بنه‌تان بپێچنه‌وه‌و بڕۆنه‌وه بۆ ئه‌و شوێنه‌ی، كه لێوه‌ی هاتوون. (مامه گیان، مامی سۆسیال دیموكرات، مامی سه‌ركۆمار، مامی ئه‌نفالچی پارێزم، مامی یاساناس، مامی وه‌فادار)م چیتر ئێره شاره حه‌یاته‌كه‌ی تۆ نییه، ئه‌مه شاره‌كه‌ی (عه‌لی بۆسكانی و به‌كر عه‌لی و ئارام)ه‌كه‌مه، كه ئێستا كردووتانه به سه‌ربازگه. هاوڕێكانم ئه‌وانه‌ی ئێوه پێتانوایه، دڕنده‌یی به‌عسیان نه‌بینیووه، دوێنێ مولازم موحسین و له‌شكرێك جه‌للادیان بینی بوو، كه به زمانه شیرینه‌كه‌ی خۆمان ناشرینیترین جنێویان به خوشك و دایكمان ئه‌دا. بڕۆن و به‌غدا نیوه‌ی رێتان بێت، سلێمانی چیتر شاری ئێوه نییه‌و پێویستیشمان به میلیشیاو چه‌ته‌و مافیاكانت نییه، بڕۆو هه‌موو شه‌لاتی و چه‌قۆكێش و نووسه‌ره ده‌رباره‌كانیشت له‌گه‌ڵ خۆت ببه. بیرت نه‌چێت هه‌موویان ببه له‌گه‌ڵ خۆت، كه‌سیانت بیر نه‌چێت، چیتر پێویستمان به دڕنده‌یی و به‌دڕه‌فتاری مافیا‌كانتان نییه. ئه‌و كاته‌ی دۆسته ئاخوندو كه‌مالیسته‌كانتان به تۆپباران سنووره‌كانی نیشتمانیان ده‌كردینه قه‌قنه‌س پێویستمان به‌و غیره‌ت و شه‌هامه‌ته‌تان هه‌بوو، كه نه‌تان بوو. چیتر پێویستمان به راگه‌یاندنه روو زه‌ردو درۆزنه‌كانیشتان نییه، ئه‌وه‌نده‌یان درۆو بوختان كردووه، رووی گۆبڵز و سه‌حافیان سپی كردۆته‌وه. نا مامه گیان هیچی ئێوه‌مان ناوێت. خۆمان ته‌له‌فزیۆنه سووتاوه‌كانمان چاك ده‌كه‌ینه‌وه‌و برینی رۆشنبیرو هونه‌رمه‌ندو هه‌موو ئازادیخوازه‌كانمان تیمار ده‌كه‌ین، چیتر پێویستمان پێتان نییه. نا پێویست ناكات ئێوه بێنه‌وه‌و ئه‌رك بكێشن، خۆمان به باری سه‌د حوشتر هه‌موویتان بۆ ده‌نێرینه‌وه. تكایه چیتر مه‌گه‌ڕێوه.. هیچ مه‌ڵێ و چیتر مه‌گه‌ڕێوه.\nPrevious به سیاسیكردنی كێشه كۆمەڵایەتییەكان سه‌رچاوه‌ی تێکشكانمانه\nNext ژماره 19ی ئاسۆی کتێبخانه


خەتا لە پایتەختی فیدڕاڵەوە تا پایتەختی رۆشنبیری\nخەتای یەکێتی نییە ئێوە کێشەکانی خۆتان بە نرخی کێشەی کورد و کوردستان بەخەڵکی دەفرۆشنەوە؟ ، پسولەی ئاو و کارەبا و داھات و باجی دائیرەی مرور چی بکات کە ئێوە گومرگی برایم خەلیلتان کردۆتە مەتەڵی ئاڵۆز باڵۆز و کەس لێی تێناگات؟\nبۆچی دەبێ خەتای کەشناسی سلێمانی و ھۆرەی گەرمیان و لاوکی بادینان بێت کە ئێوە دیلی دەستی رێککەوتنی پەنجا ساڵەن و بەندی دۆسێی ئیمپریالی ئیقلییمی و تەونی جاڵجاڵۆکەی ھەڵبەز و دابەزی نرخی نەوتن؟\nخەتای ھەولێری پایتەختی ھەرێمی کوردستان چییە کە ئێوە رۆژێ خەتای پایتەختی بەغدای فیدڕاڵ دەگرن و رۆژێ ئێژن پایتەختی رۆشنبیری پارەی کەمی چاپی کتێب و کۆنسێرتی ھونەرمەندان نانێرێ بۆ خەزێنەی مەرکەزی؟ ترسمانە سبەی تاوانەکە بخەنە ملی ھەڵەبجەی پایتەختی شارەزوور یان باڵەکایەتی پایتەختی\nبەرخودان و خوێنبەخشین؟\nخەتای دیموکراسی بێ وەی و بێ گوناھ ، رێڕەوی پێچاوپێچ و گەمارۆدراوی کوردستان چییە کە ئێوە کۆنگرەی حزبتان پێ ناکرێ و گرفتە ناوخۆیەکانی خۆتان ھەناردەی دەرەوە دەکەن؟\nھەمووجارێ وا دەکەن ، کاغەزەکان نەک تێکەڵ بەڵکو لەتوپەتی دەکەن ، نەک دۆسێکان بەڵکو تەنانەت ماشێنیPaper shredder ورد و خاش دەکەن و دوایی دەڵێن وەک کاغەزەکانی سەفارەتەکان پێکیانەوە گرێ بدەن!! پێکەوە تیپ و کەتەر و سیکۆتینی لێ بدەن و بەخەڵکی بەش مەینەتی وڵاتی داماو بڵێن مەتەڵەکە ھەڵبێنە!\nھەموو جارێ وا دەکەن، چارەنووسی سیاسەت و ناکۆکی و تێڕوانینە جیاجیاکان بە ھەڵوەر و تەلەبەی تەمبەڵ دەسپێرن بۆ ئەوەی بڵێن دیموکراسیی و داد و ماف و ئاواتەکان کەڵکی نییە و گەلەکەمان لە چاکەی گشتی و ئەگەری چارەسەری بچووکترین کێشە بێ ئومێد بکەن.\nسەیری بکەن چی ھەڵلایەکیان دروست کردووە ، وەک رۆژگاری گوڵان و یەڵان و گومرگی برایم خەلیل، وەک زەمانی شۆی بێ تامی گۆدەلۆپی و ئەنتۆلێنا کە تەقەی خۆشی دەکرا گوایە منداڵی چاوگەش دۆزرایەوە و ئیتر خاتر جەم بن گرفت نەما خەمتان بداتێ.\nئەمە بۆیان چۆتە سەر کە ھەموو جارێ دۆ و دۆشاو تێکەڵ بکەن وەختێک بابەتەکە دەگاتە سەر قووت و موچەی خەڵکی و چارەسەرێکیان پێ نییە وەک تەمسیلی «خۆتان بگرن ئەوا ھات» کە سەماد و ئارد لە پایتەختەوە دێت و لەبەر بەشی کۆمپانیاکانی نەوت و کەشتییەکانی کەنار دەریای پسفۆر بەشی نانی سوتاوی خەلکی گێمەدەێ و قالاوە ناکات. بۆیان چۆتەسەر یان بۆیان سەر دەخەن چونکە دیزاینەکەیان بە دڵە؟!\nبوختانە گەر بڵێین بۆیان چۆتەسەر چونکە میللەتەکەمان بێ دەنگ و رەنگ و بێ قسەیە، بڵێین شانی ئەم خەڵکە بێ باکە ھەر ئەوەندە ھەڵدەگرێ کە لە دووری دوورەوە سێبەری ھەڵک بانک و ئۆپەراسێونی ھەرێمایەتی دیارە و ھەمووجارێ ڤیاگرای پایتەختەکان بە ھانایانەوە دێت. رۆژێ بە ناوی خۆشناوی نەتەوە و سەربەخۆییەوە و شەوێکیش بەناوی تیوری ھەر کەس لە ماڵی خۆی و نیوەرۆیەکی ناکاویش بە ناوی چاکسازی بە ھێنانەوەی داھاتی دەخیلەی ریعایە قاسرین و دایرەی خەڵوەتگەی پیری مەیسەر دەبێت.


06 شوبات/فبراير 2018\nبێگومان ره‌نگه زۆربه‌مان (نه‌به‌ز گۆران)مان سه‌رده‌مانێك به‌هۆی شاشه‌ی تیڤیه‌كان و لێدوانه ئاگریناوییه‌كانی و ئه‌و كێشه‌و گرفتانه‌ی روبه‌ڕوی بوونه‌وه ناسیومانه . ئه‌وه‌ی بۆ من ماییه‌ی دڵخۆشیه ، دوای ئه‌و هه‌موو گرفتانه‌ی به‌هۆی سیاسه‌ته‌وه توشی خاوه‌نی ئه‌م رۆمانه بوو ، گه‌ڕانه‌وه‌ی نوسه‌ره بۆ ناو كایه‌ی ئه‌ده‌ب . ئاخر من وای ده‌بینم ، ئه‌ده‌ب هی ئه‌وه نیه جێگای ڕق و كینه‌ی تێدا ببێته‌وه و ڕه‌نگه نوسه‌ریش بتوانێ به ئارامی بیروڕاكانی خۆی بگه‌یه‌نێ، بێ ئه‌وه‌ی توشی گرفت بێت .\nرۆمانی (میرنشینی خاك و خۆڵ)كه به ته‌كنیكێكی جیاواز و سه‌رنجڕاكێش نوسراوه . پێك دێت له سه‌د به‌ش ، هه‌ر به‌شه‌ی به جیا به ناونیشانێك ده‌ستپێده‌كات و هه‌ر به‌شێكیش له ناوه‌وه سێ یان چوار ناونیشان ی سه‌رنجڕاكێشی جوان رۆمانه‌كه‌ی جوانتر كردوه. ئه‌م ته‌كنیكه‌ش وای كردوه روداوه‌كان به‌یه‌كه‌وه ببه‌ستێته‌وه. خوێنه‌ر له كاتی خوێندنه‌وه‌یدا هه‌ست به بێزاری نه‌كات و روداوه‌كانی لێ بزرنه‌بێ .\nكات و سه‌رده‌م و رۆمانه‌كه‌ش سه‌رده‌می میرنشینه‌كانی كورده و شوێنیش ووڵاتی كوردانه ..\nرۆمانه‌كه باس له كه‌سێك ده‌كات كه به‌هۆی بیروباوه‌ڕه‌كانی و خه‌ونه‌كانی شاربه‌ده‌ر ده‌كرێ و ئه‌ویش سه‌ریخۆی هه‌ڵده‌گرێت و له قه‌دپاڵی شاخێك له‌نێو سروشتێكی دڵگیر بۆ ماوه‌یه‌كی زۆر ژیانی ته‌نییایی هه‌ڵده‌بژێرێ و (ته‌نیایی ئومێده) ده‌كاته ستراتیژێك و به‌هۆیه‌وه ژیانی ته‌نییایی درێژه پێده‌دات .هه‌رچه‌نده پێشی وایه (مه‌رج نیه له‌ناو مرۆڤه‌كاندا بژیت ته‌نیا نه‌بیت) .وه له‌وێدا زۆر به‌قوڵی له‌گه‌ڵ سروشت و جوانیه‌كه‌ی و ده‌نگی خوڕه‌ی ئاوی قه‌دپاڵ و (كڵاوكوڕه)و بولبولان تێكه‌ڵ ده‌بێت و تا ده‌گات به‌و باوه‌ڕه‌ری كه (هه‌موو ده‌نگێك له سروشته‌وه دێـت) . بۆ به‌رده‌وامی ژیانیشی پشت به تواناكانی خۆی ده‌به‌ستێت و هه‌موو پێداویستیه‌كانی به‌ده‌سته‌كانی خۆی دروستی ده‌كات له كوخه بچوكه‌كه‌یه‌وه بگره تا ده‌گاته باخه كه‌ی و شته پێویسته‌كانی ژیانی. ئاخر ده‌زانێ (له‌ناو كێوه‌كاندا هێزێك هه‌یه ، هه‌ر كه‌سێك لێیانه‌وه نزیك بێت ، ئیڕاده‌ی به‌هێزتر ده‌بێت).\nدوای به‌سه‌ربردنی ته‌مه‌نێكی زۆر له‌ناو سروشت و ته‌نیایی، به سه‌روو ریشێكی سپی وه‌كو به‌فر، بڕیاری گه‌ڕانه‌وه ده‌دات بۆ ناو ئاوه‌دانی ، ئه‌و ئاوه‌دانیه‌ی ئه‌و پێیوایه زۆر شت ژه‌هراوی كردوه و پێویسته پاك بكرێته‌وه. بۆیه به‌یانیه‌ك به‌یاوه‌ری هاوڕێی چه‌ند ساڵه‌ی (كه‌ره‌كه‌ی) و چه‌ند پریاسكه‌یه‌ك و ده‌ستنوس و نوردیه نان و بوتڵێك شه‌ڕاب "كه هه‌مویان ده‌ستكردی خۆی بوون" رووه‌و ئاوه‌دانی مل ده‌نێن. هه‌ر له‌گه‌ڵ پێنانه ده‌روازه‌ی شارێكی بچكۆڵه پیاوێكی نوستوو له‌قه‌راغ رێگا ده‌بینێ، ده‌یه‌وێ هه‌ڵیسێنێ ده‌نگی ناوه‌وه‌ی پێی ده‌ڵێ (ئه‌وانه خه‌وتوون به‌خه‌به‌ریان مه‌هێنه، له‌وانه‌یه به‌خه‌به‌ریان بهێنیت. یان ببن به بكوژ، یان ببن به كۆیله.)..\nهه‌ر له‌گه‌ڵ پێنانه ناوو شارۆچكه‌كه‌ش هه‌ست به شڵۆقی ناو شارۆچكه‌كه ده‌كات. هه‌ست ده‌كات (هه‌تا بازاڕه‌كان گه‌وره‌تر بن، فریودان گه‌وره‌تره.) به‌نیگه‌رانییه‌وه به‌ناو كوچه‌و كۆڵانه‌كان به‌خۆی و كه‌ره‌كه‌ی گوزه‌ر ده‌كه‌ن. دوكانی گۆزه‌كه‌رو گوڵفرۆش سه‌رنجی ده‌به‌ن و ده‌مێ لێیان ورد ده‌بێته‌وه. گوڵفرۆش به‌ته‌وسه‌وه پێی ده‌ڵی : (تۆ ته‌مه‌نی ئه‌و شته جوانانه‌ت نه‌ماوه.) دیسان ده‌نگی ناخی پێی وت: ( ئه‌وانه جوانی كاتین، بۆ جوانییه‌ك بگه‌ڕێ هه‌میشه‌یی بێـت.) ده‌گه‌ڕێ و له كتێبخانه‌ی شارۆچكه‌كه له‌كاتێك به‌ناو كێباندا ده‌گه‌ڕا، خاوه‌نی بنوسه‌كه "كه هاوڕێی سه‌رده‌می گه‌نجی بوو" باوه‌ش به‌یه‌كداده‌كه‌ن . هه‌ر له‌نێو ئه‌و كتێبخانه‌و به هاوكاری ئه‌و هاوڕێیه‌ی(سالم ی په‌نجه‌شین) ده‌ست ده‌كات به كاره‌كانی بۆ پاككردنه‌وه‌ی شار له ژه‌هراوی بوون. یه‌كه‌مین كاریش كه‌ده‌یه‌وێ بیكات، ده‌ستكاركردنی زمان و خه‌یاڵی خه‌ڵكی شارۆچكه‌كه‌یه. ئه‌ویش له رێگای ئه‌و شیعرانه‌ی له ته‌نییایی له بناری چیا به زمانی كوردی نوسیبوونی. بۆ بڵاوكردنه‌وه‌ی شیعره‌كانیش (سالمی په‌نجه‌شین) نازناوی (نالیی باڵدار)ی پیده‌به‌خشێ. له‌گه‌ڵ خوێندنه‌وه‌ی یه‌كه‌م شیعریش له سه‌ر سه‌كۆی شیعر خوێندنه‌وه به‌زمانی كوردی و به خه‌یالێكی جیاواز، ژاوه‌ژاو دروست ده‌بێ، (زمانه نوێیكه ده‌بێت به حیكایه‌ت) . ئاخر تا ئه‌و كاته شیعر خوێندنه‌وه، هه‌ر به زمانی بیانی و بۆ پیاهه‌ڵدانی میر بوو. دوای ئه‌و رۆژه هه‌م زمانه‌كه گۆڕا و هه‌م ئه‌ركی شیعریش به‌ده‌ستی (نالی باڵدار) گۆڕا.\nدوای چه‌ند خوێنده‌وه‌یه‌ك و چه‌ند رۆژێك شار خرۆشا، خه‌ڵكی ره‌شوڕووت روویان له كتێبخانه‌كه كرد تا (سالمی په‌نجه‌شین) شیعره‌كانیان بو له‌به‌ر بگرێته‌وه. به‌مه‌ش بنوسه‌كه‌ی سالم هه‌م هاموشۆی زیاتر بوون و هه‌م پاره‌ی زیاتری چنگكه‌وت . له‌ولاشه‌وه شاعیره ده‌رباره‌كان و پیاوانی میر و مه‌لاكان ئۆقره‌یان لێده‌بڕی، خۆیان ده‌گه‌یێنه میر و میر له (نالیی باڵدار) هان ده‌ده‌ن..\nبه‌ڵام ئه‌م كاره‌ی میر دڵه برینداره‌كه‌ی شاعیری ساڕیژ نه‌كرد و هه‌میشه هه‌ستی به‌دڵته‌نگی ده‌كرد و ته‌نیایی گه‌مارۆی ده‌دا. بۆیه بڕیار ده‌دات میرنشینه‌كه جێبێڵێت.. له‌ته‌ك قافڵه‌یه‌ك به یاوه‌ری كه‌ره‌كه‌ی، به‌ره‌و غه‌ریبیه‌كی گه‌وره‌تر كه‌وته‌ڕی . (مادام غه‌ریبین به‌م نیشتیمانه، ئیتر له هه‌ر شوێنێك بین جیاوازی نیه.) نیازی (حیجاز)ی ده‌بێت ، له رێگادا نیازی ده‌گۆڕێت و به‌ره‌و (قوسته‌نتینیه) ده‌ڕوات. به‌ڵام هه‌ر له‌یه‌كه‌م رۆژی غه‌ریبیدا ، غه‌ریبی نیشتمان ده‌كات. غه‌ریبی خه‌وی لێ ده‌زڕێنێ ، هه‌موو خۆشی و ناخۆشیه‌كانی، یاره خێل وخیچه‌كه‌ی و سالمی په‌نجه‌شینی دۆستی و دایك وباوكی و گونده‌كه‌ی و میرنشینه‌كه‌ی ته‌نانه‌ت دوژمنه‌كانیشی، هه‌میشه له‌به‌ر چاووانی وون نابن. ئاخر (نیشتمان برینێكی ساڕێژنه‌بووه لای كه‌سی غه‌ریب)..\nله غه‌ریبیا نامه‌یه‌ك بۆ (سالمی په‌نجه‌شین)ی دۆستی ده‌نێرێ. "كه یه‌كه‌مین و واهه‌مین نامه‌ی (نالی باڵدار)ده‌بێت. " له نامه‌كه‌یا له چامه‌یه‌ك هه‌موو ئیش و ئازارو برینه‌كانی غه‌ریبی بۆ دۆسته‌كه‌ی باس ده‌كات . كه به‌م دێره ده‌ست پێده‌كات\nنامه‌كه ده‌گاته ده‌ستی (سالمی په‌نجه‌شین) و چامه‌كه به میرنشیندا بڵاو ده‌بێته‌وه، ئه‌وكاته میرو ته‌واوی دانیشتوانی میرنشین ده‌زانن چ گه‌وهه‌رێكیان له ده‌ستدا.\nدووەمین پێشانگای تایبەتی مامۆستا هێرش مەغدید دەكرێتەوە\nزرار: بەم نزیكانە ئەلبومی ژیلەمۆ بڵاودەكەمەوە\nنەرمین نەجمەدین هەریری/ ئەندێشەی ئەشقێکی قوڵ\nبێكەس حەمە قادر/ رووناكی له عیشق وه‌رده‌گرم\nكەریم دەشتی/ كتێبێ بووی


وەزیرى تەندروستى ئێران: خۆتان بۆ ڕوبەڕوبونەوەی شەپۆلێكی تری كۆرۆنا ئامادە بکەن\n2020.04.30 - 15:41\nوەزارەتی تەندروستی ئێران گیانلەدەستدانى 71 كەس و توشبوونی نزیكەی هەزار كەسی دیكەی بەڤایرۆسی كۆرۆنا لەماوەی 24 كاتژمێردا ڕاگەیاند.\nلەڕاگەیەنراوێكدا كە ئەمڕۆ( پێنجشەممە، 30ی نیسانی 2020) بڵاوی كردووەتەوە، وەزارەتی تەندروستی ئێران ڕایگەیاندووە، 983 حاڵەتی نوێی توشبووی كۆرۆنا تۆمار كراوە بەوەش ژمارەی توشبووان گەیشتووەتە 94 هەزار و 640 حاڵەت كە 3 هەزاریان تەندروستیان ناجێگیرە و و لەماوەی 24 كاتژمێری ڕابردوشدا 71 حاڵەتی نوێى مردن تۆمار كراوە بەوەش ژمارەی مردوان 6 هەزارى تێپەڕاندووە.\nئاماژەی بۆ ئەوەش كردووە، ژمارەی چاكبووان گەیشتووەتە 75 هەزار و 103 كەس و تا ئێستاش پشكنین بۆ 463 هەزار و 295 كەس كراوە.\nلای خۆشیەوە سەعید نەمەكی وەزیری تەندروستی ئێران داوای كرد، هاوڵاتیان پابەندی ڕێنمایەكان ببن بۆ خۆپارێزی لەكۆرۆنا و هۆشداری سەرهەڵدانەوەی شەپۆلێكی ترسناكی تری ڤایرۆسەكەیدا لەئەگەری پابەندنەبوونی هاووڵاتیان.\nوتوشیەتی، سەرزنشتی ئەو هاوڵاتیانە دەكات كە لەو باوەڕەدان دۆخەكە ئاساییە و پەتاكە كۆنترۆڵ كراوە و پیاندەڵێت لەئەگەری توشبوویەكدا كە پەتاكە نەیگرتووەتەوە ئەوا ڕوبەڕووی شەپۆلێكی تری ترسناك و شاراوە دەبن لەتەشەنەسەندنی ڤایرۆسەكەدا.\nنەمەكی ئاماژەی بۆ ئەوەش كردووە، پێویستە ئامادەباشی بكەن بۆ ڕوبەڕوبونەوەی شەپۆلێكی تری كۆرۆنا كە لەگەڵ ئەنفلۆنزای وەرزیدا لەگەڵ هاتنی وەرزی پایزدا سەرهەڵدەدات.


نامە – کوردستان و کورد\nسی ساڵ بەسەر بیستنی ئەو چیرۆکەی ئێستا بۆتان دەگێڕمەوە تێپەڕ بووە. هەر ئەوکاتیش بە چەند جۆر بۆیان گێڕامەوە. لەم سی ساڵەشدا مێشکم زۆر شتی لێ کەم‌و‌زۆر کردووە و لەوانەیە تەواو گۆڕیبێی. بەڵام لە یەک شت دڵنیام. لە چیرۆکەکەدا ژنێک و دوو منداڵ و جاشێک ڕۆڵیان هەیە. پیاوێکیش نامەی پێشمەرگەی پێیە و کۆڵان بە کۆڵان دەگەڕێ تا نامەکە بەو ژنە بدات.\nماوەیەک پێم وابوو ئەو کەسەی نامەکەی پێیە، لە ڕاستیدا پیاو نەبووە و ژن بووە، تەنانەت جەستەی ژنەکەش لە پێش چاوم بوو. ژنێکی چاو و برۆ ڕەشی، ڕەشتاڵەی بیست و چەند ساڵە. تەنانەت دەمزانی دوو ساڵ و سێ مانگ پێشمەرگە بووە. لە پێشمەرگایەتی عاشق بووە. کوڕە شەهید دەبێ و کچە دەروونی تێک دەچێ و بەناچاری دەگەڕێتەوە شار. پێش ئەوەی بێتەوە ئەو نامەیەی دەدەنێ کە بیگەیەنێتە دەستی ئەو ژنە، بەڵام دوایین کەسێک کە ئەو چیرۆکەی بۆ گێڕامەوە سوێندی خوارد قەت شتی وانەبووە و ئەو کەسەی کە نامەکەی پێ بووە پیاوێکی پیری تێکشکاو بووە کە کوڕەکەی بووەتە پێشمەرگە و ئەو بەدوایدا چووەتە شاخ کە کوڕەکەی بێنێتەوە، لەوێ دەزانێ کە کوڕەکەی شەهید بووە. پێی دەڵێن کوڕەکەی لە شاخ عاشقی کچێکی ڕەشتاڵەی بیست و چەند ساڵە بووە. پیاوە پیرەکە دەیەوێ کچەکە ببینێ، بەڵام دەڵێن کچە دەروونی تێک چووە و بۆ خۆی گەڕاوەتەوە شار. هەر لەوێش نامەکەی دەدەنێ کە بیدا بە دایکی ئەو دوو منداڵە.\nئەوەی کە دایکی ئەم دوو منداڵە کێیە و ئەو نامەیە چی تێدایە، رێک بابەتی ئەم چیرۆکەیە کە ئێستا دەمەوێ بۆتانی بگێڕمەوە. ئەو کچە کێ بووە، یان ئەو پیاوە پیرە کێ بووە، هیچ پێوەندی بە ئێمەوە نییە. ئەوەیکە هەموو خەڵکی گەڕەک دەیزانن و باسیان دەکرد. ئەوە بوو کە ئەو کچە، یان ئەو پیاوە پیرە نامەیەکی لە کوڕەکانەوە هێناوەتەوە بۆ شار. گۆیا باران باریوە و ئەو کچە، یان ئەو پیاوە پیرە توند لە دەرکەی داوە و بە ترسەوە سەیری دەوروبەری کردووە.\nژنەکە کە دایکی ئەو دوو منداڵە بێ بۆ خەڵکی گەڕەکی گێرابۆوە کە ئەو لە پاش شەهید بوونی مێردەکەی قەتی نامە لە شاخەوە بۆ نەهاتبوو، تەنانەت دوای ئەوەش و تا ئێستاش ژنەکە جارێکی دیکە نامەی لە شاخەوە بۆ نەهاتەوە. ژنەکە گوتبووی نامەکە ڕێک بەقەت نوقڵێک دەبوو. زۆر بەوردی بە چەسپ پێچرابۆوە. ژنەکە نەیگوتبوو ئەو کچە، یان ئەو پیرە پیاوە نامەکەی لە کوێ شاردبووەوە. هی وایە دەڵێ لە کەوشەکەیدا شاردوویەتییەوە. هی وایە دەڵێ لە گۆرەوییەکانیدا شاردوویەتیەوە. ئەوانەی دەڵێن کچێک نامەکەی بۆ هێناوە دەڵێن نامەکە لە نێوان دوو مەمکی کچەکەدا بووە.\nلە پاش ئەوەی کە ژنەکە نامەکە دەکاتەوە، دەزانێ ئەو جاشەی ئەو دەیناسی ئێستا بووەتە پێشمەرگە و لە شاخەوە نامەی بۆ ناردووە. کەوایە بەداخەوە دیسان دەبێ بە چیرۆکەکەدا بچمەوە و زانیارییەکانی ڕاست بکەمەوە. لەم چیرۆکەی ئێمەدا ژنێک و دوو منداڵ و پێشمەرگەیەک کە پێشتر جاش بووە ڕۆڵ دەگێڕن.\nجا ئەو جاشە بۆ بۆتە پێشمەرگە و بۆ پێشتر جاش بووە. من سی ساڵ دواتر لێی تێگەیشتم. سی ساڵ هەر بە قسە خۆشە. من ئەو کات لە پەنا دایکم و ژنەکە بازەڵێنم دەکرد کە ژنەکە بەسەرهاتەکەی بە سرتە سرت بۆ دایکم گێڕاوە. گوێم لێ بوو گوتی لە لای باوکی منداڵەکان بووین. ژنەکە گوتی لە شاخ. خودا دەزانێ من نەمدەزانی باوکی منداڵەکانی ژنەکە بۆ چووتە شاخ. باوکی من لە شار بوو. وامزانی بۆ وەرزش کردن چووتە شاخ، یان چووتە شاخ کەنگر و ڕێواس بێنێەوە، چووزانم باوکی منداڵەکانی ژنەکە پێشمەرگە بووە.\nدایکم دڵی پڕ ببوو و چاوی فرمێسکی تێزا بوو. لە بن لێوێوە شتێکی گوت وەکوو بڵێ یادی بەخێر، یان ڕوحی شاد، یان… نازانم من دور بووم دوور. خۆ بازەڵێن وەکو مێشێن نییە، بە بیانووی گۆرتێکەوە لە خۆت بنووسێی و گوێشت لە قسەکانی دەورووبەر بێت و چاویشت لەسەر پێنج قڕانییەک.\nخۆزگە عاقڵم بوایە چووبوایەم لەلای دایکم و ژنەکە دانیشتبوایەم و گوێم دابوایەتە بەسەرهاتەکەیان. ئەستۆم شکێ من دەمزانی ڕۆژێک دەیگێڕمەوە، بەڵام نەک بەو ناتەواویی و نیوەچڵییە. ژنەکە گوتی کە گەڕاینەوە و سواری مینی بووس بووین. جاشێکیش لە گەڵمان سوار بوو. جاشێکی زل بە کەواپاتۆڵ و چەک‌وڕەختەوە. گوتی منداڵ قوشقی بوون. گوتیان دایە پێشمەرگە! منداڵ چووزانێ جاش و پێشمەرگە جیاوازیان چییە. منداڵ سەیر دەکا، ئەوە کوردە ئەویش کوردە، ئەوە کەواپانتۆڵی لەبەردایە ئەویش کەواپانتۆڵی لەبەردایە، ئەوە چەک‌وڕەختی پێیە، ئەویش چەک‌وڕەختی پێیە.\nجاشەکە لە نامەکەدا نووسیبوی من کە منداڵەکان گوتیان دایە پێشمەرگە زوو دووقڕانییەکەم کەوت. ئاوڕم داوە و ژنێکی داماوی ترساوم لە گەل کچێک و کوڕێکی چوار پێنج ساڵە دی لە کورسی پشتە سەرم دانیشتوون. نووسیبووی ژنە دمی منداڵەکانی دەگرت هیچ نەڵێن. گوتی کە گەیشتینە ئیست بازرەسی منداڵەکان وەختابوو دڵیان بتۆقێ دەترسان پاسدارەکان بێنە سەرێ و منی جاش کە ئەوان پێیان وابوو پێشمەرگەم بگرن، یان بکوژن. نووسیبووی من لە شەرمان مردم. من شەرمم لەو دوو منداڵە دەکرد. خۆزگەم دەخواست پاسدارەکان منیان وەکوو پێشمەرگەیەک بگرتبوایە، بکوشتبوایە.\nجیرانەکان دەیانگوت کە گەیشتوونەتە نێو شار جاشەکە ئادرەسی لە ژنەکە وەرگرتووە. ژنەکە گریاوە.\nجاشەکە نووسیبوی منیش گریام، بەڵام لە دڵمدا. منداڵەکان ئەو ڕۆژە نەگریابوون. جاشەکە نەیگوتبوو شەرتە من دەبمە پێشمەرگە. جاشەکە تەنیا گوتبووی مەترسن کارم پێتان نییە.\nهی وایە دەڵێ ژنەکە ئادرەسی نەداوەتێ و جاشەکە بە ماتە مات وەدوایان کەوتووە و ئادرەسەکەیان فێر بووە. من زیاتر بڕوا بەوە دەکەم، چونکە جاشەکان بە ماتە مات وەدوای زۆر کەس دەکەون.\nئەو کچەی نامەکەی هێنابوو گوتبووی نامەکە لە گیرفانی شەهیدێکدا دۆزراوەتەوە. دیسان گوتم ئەو کچە، کێ ناڵێ پیاوە پیرەکە بووە کە لە بارانێکی بەخوڕدا لە دەرکەی داوە و نامەکەی داوە بە ژنەکە. من ژنەکەم قەت نەدیتەوە لێی بپرسم جاشەکە دواتر کە بوو بە پێشمەرگە شەهید بووە و نامەکە لە گیرفانی کەواکەیدا دۆزراوەتەوە، یان زیندوو بووە و بۆ خۆی نامەکەی بەم کچە یان پیرە پیاوە داوە.


په‌رله‌مانتارێك: حكومه‌ت بڕیاریدا موچه‌ی پێنج مانگی فه‌رمانبه‌ران بخوات و نه‌یدات - هيوای کۆرد\nHome » ئابوری » په‌رله‌مانتارێك: حكومه‌ت بڕیاریدا موچه‌ی پێنج مانگی فه‌رمانبه‌ران بخوات و نه‌یدات\nپه‌رله‌مانتارێك: حكومه‌ت بڕیاریدا موچه‌ی پێنج مانگی فه‌رمانبه‌ران بخوات و نه‌یدات\nin ئابوری, کوردستانی, هەواڵ 10/12/2020\t0\nسه‌ركۆ ئازاد گه‌ڵاڵی، ئه‌ندامی په‌رله‌مانی كوردستان له‌فراكسیۆنی یه‌كێتی ڕایگه‌یاند، “حکومەت لە هەوڵێکی نه‌زۆك و نوێدا، بۆ خۆ دەرباز کردن لەو شکستەی کە ناتوانێیت موچە بدات، دەیەوێت بە نوسراوێک موچەی پێنج مانگی موچە خۆران بخوات و نەیدات”.\nسه‌ركۆ ئازاد له‌نوسینێكدا كه له لاپه‌ڕه‌ی تایبه‌تی خۆی له‌تۆڕی كۆمه‌ڵایه‌تی فه‌یسبووك بڵاویكردوه‌ته‌وه ڕایگه‌یاندووه، “لەو بەڵگەی کە دەستی من کەوتوە وەزارەتی دارایی لەسەر ڕاسپارەی کۆبونەوە ڕۆژی چوار شەمە ٧-١٠-٢٠٢٠ ی یٔەنجومەنی وەزیران بڕیاریداوە بە پابەندبوون بە خشتەی دابەشکردنی موچەی وەزارەتی دارایی حکومەتی فیدراڵ، کە یٔەمە ستەم و تاڵانکاریەیکی ئاشکرای مافێکی سەرتایی موچە خۆرانە و نابێت لیژنەی دارایی پەرلەمان و یٔەندام پەرلەمانەکان و پەرلەمان و دەسەڵاتی دادوەری بێدەنگ بن لەم زوڵم و ستەمە”.\nتکایە ئەنجومەنی وەزیران ئەم بڕینیه‌ی گیرفانی مووچەخۆران ڕابگرن\nحکومەت لە هەوڵێکی نه‌زۆك و نوێدا، بۆ خۆ دەرباز کردن لەو شکستەی کە ناتوانێیت موچە بدات، دەیەوێت بە نوسراوێک موچەی ٥ مانگی موچە خۆران بخوات و نەیدات. هیچ لە ئەستۆگرتن و قەرز و پاشکەوتێكیش، بەرامبەر موچە خۆران نه‌خاته گەردنی خۆی. به‌ڵام ئایا ئه‌مه ره‌وایه؟\nئەم حکومەتە دوای ئەوەی بە دوومانگ جاریک و به لێبرینەوە، بە پاڕانەوە لە حکومەتی عێراق موچە دەدات، ئه‌م جاره ئه‌وه‌ش نادات و به‌رپرسیارێتییش ناگرێته ئه‌ستۆ. به‌ڵام ئایا حوكمڕانیی دروست وایه؟\nئه‌م كابینه‌یه، بێ ئاگایه لەوەی پێشمەرگە و ئەفسەر و مامۆستا وفەرمانبەران و کەس و کاری شەهیدان له خراپترین دۆخی ئابوری دا ده‌ژین و به ناچار ئاڵتونی دەستی مناڵه‌كانیان دەفرۆش ، بۆ دابین کردنی لەتێک نان. تكایه گه‌یشتۆته تینمان. چەندین بەڵگەم لایە له‌سه‌ر هه‌ژاربوونی خه‌ڵك. كه‌چی ئێوه هاتوون مووچەی (٥) مانگیان وون دەکەن و نایهێڵن!\nلەم بەڵگەی کە دەستی من کەوتوە وەزارەتی دارایی لەسەر ڕاسپارەی کۆبونەوە ڕۆژی چوار شەمە ٧-١٠-٢٠٢٠ ی ئەنجومەنی وەزیران بڕیاریداوە بە پابەندبوون بە خشتەی دابەشکردنی موچەی وەزارەتی دارایی حکومەتی فیدراڵ.\nکە ئەمە ستەم و تاڵانکاریەیکی ئاشکرای مافێکی سەرتایی موچە خۆرانە و نابێت لیژنەی دارایی پەرلەمان و ئەندام پەرلەمانەکان و پەرلەمان و دەسەڵاتی دادوەری بێدەنگ بن لەم زوڵم و ستەمە.\nبۆیە داواکارین لە سەرۆکایەتی پەرلەمان، کۆبونەوەیەکی نائاسایی ئەنجامبدات بۆ ڕاگرتنی ئەم بریارە نایاساییەی حکومەت.\nداواکارم لە مووچە خۆران پشتیوانمان بن بۆ فشارکردنە سەر حکومەت بۆ راگرتنی ئەم بڕیاره زۆردارانه‌یه.\nسەرکۆ ئازاد گەڵاڵی\nئەندامی لیژنەی دارایی\nپێشمەرگە فه‌رمانبه‌ران موچە یه‌كێتی\t2020-10-12\nTagged with: پێشمەرگە فه‌رمانبه‌ران موچە یه‌كێتی


د. قاسملوو، ئولگوویەک بۆ هەموو وەرزەکانی ژیان\nد. کوێستان گادانی\nزۆر کارێکی دژوارە کە پێنووسی کولی من بیهەوێ لەسەر کەسایەتییەك بدوێ کە دەرفەت و\nشانازیی کاری ڕۆژانەم دەگەڵی نەبووبێ، لە ناوەندی بڕیاردان و کاری ئۆرگانیدا شانازیی ئەوەم نەبووە لە خزمەتیدا بم، بەڵام هاوکات هەر لە دەستپێكی كاری سیاسیمدا ئەم کەسایەتییە ڕێبەرەم بە یەکێک لە ئۆلگووەکانی خۆم هەڵبژاردوە. دژوارتر لەوە ئەوەیە کە بتهەوێ لەسەر کەسێک بدوێی کە لە کات و زەمانی خۆیدا ڕێبەر و کەسایەتییەکی خەللاق بووە و، منی قوتابیی قوتابخانەی شۆڕشی ئەوکات دوای ٣٠ ساڵ لە شەهید بوونی بمهەوێ کاریگەریی ئەم کەسایەتییە لە ژیانی حیزبیمدا دەرببڕم.\nهەموو منداڵ و لاوێک تا دەگاتە کات و ساتی بڕیاردان و هەڵبژاردنی ڕێگای ژیانی خۆی دەکرێ بڵێین کە لەژێر کاریگەریی شێوە ڕوانینی بنەماڵەی خۆیدایە. بە تایبەتی لە کومەڵگەی کوردەواریی خۆماندا و ئەویش ٣٠- ٤٠ ساڵ لەمەوبەر کە ئەم کاریگەرییە بەرچاوتر بوو لەچاو سەردەمی ئێستا. کەواتە ناسین و خۆشەویستیی ڕێبەری شەهید و هەروەها کاریگەریی لەسەر ژیانی من هەر لە سەردەمی منداڵیمەوە واتە لە تەمەنی ٦-٧ ساڵیدا لەژێر تەئسیری خۆشەویستی و تێکەڵاویی بنەماڵەمان دەگەڵ ڕێبەری شەهید؛ دوکتور قاسملوو دەستی پێکردوە. ئەم هەست و سۆز و خۆشەویستییە لەم کاتەوە تا ئێستا و لە داهاتووشدا بۆ یەک ساتیش لە ژیاندا نە کەم بۆتەوە نە کەمیش دەبێتەوە. بە نیشانەی ڕێزلێنان لە کەسایەتیی بەرزی شەهید قاسملوو، لەم چەند دێڕەی خوارەوەدا هەوڵ دەدەم لە چەند خاڵدا باسێک لە کاریگەریی بەڕێزیان لەسەر حیزبی بوونی خۆم بەکورتی بکەم؛\nیەکەم، کۆمەڵایەتی بوون و ڕووخۆش بوونی\nلە کۆمەڵگەی کوردەواریی ئێمەدا باوە کە ئەگەر کەسێک لە هەر بوارێکەوە لە کۆمەڵگەی خۆیدا لێهاتووییەک، خوێندەواری یان دەسەڵاتێکی مادی و مەعنەویی بەرچاوی هەبێ، بە شێوەیەک بەرخوردی دەگەڵ دەکەن کە ئەگەر ئەم کەسە کۆمەڵگەی خۆی بە باشی نەناسێ و ژیرانە ئاگای لە خۆی نەبێ ئەم گەورەکردنەوە و رێزلێگرتنە تایبەتییە، بە زەرەری کەسایەتییەكە و بگرە کۆمەڵگەش تەواو دەبێ. بەڵام ئەگەر بگەڕێینەوە بۆ دەورانی ڕێبەری شەهیدمان، کۆمەڵایەتی بوونی ئەو، تێکەڵاوی و هەڵسوکەوتی دەگەڵ خەڵک هیچکات ڕێگای بەوە نەدا کە ئەم دیاردە کۆمەڵایەتییە، ئەو بکاتە کەسێکی جیاواز و دوور لە خەڵکەکەی خۆی. هەرچەندە ئەو ئێلێمانانەی کەوا دەرەنجامی ئەم دیاردە ناشیرینەی لێ دەکەوتەوە بەڕادەیەکی زۆر لە دوکتور قاسملوودا هەبوو، بەڵام سەرەڕای ئەوەی د.قاسملوو لە بنەماڵەیەکی دەوڵەمەند و بە ناوبانگ گەورە ببوو، بە وەرگرتنی بڕوانامەی دکتورا لەو کاتەدا کە بە دەگمەن خەڵکی لای خۆمان تەنانەت هەتا وەرگرتنی لیسانسیش هەڵکشابوون، گەڕانەوەی لە ئورووپا و زانینی چەند زمانی بیانی و هتد؛ بەڵام دێموکرات و عەداڵەتخواز بوونی ئەو مەجالی بۆ چەسپاندنی ئەم دیاردەیە نەهێشتەوە.\nماوەیەک لە دەورانی منداڵی مندا بەڕێزیان بە ناوێکی موستەعار لە ماڵی ئێمە ژیاون، بەڵام هەر ئەوکات گەورەیی ئەوم لە ئاکاریدا هەست پێدەکرد کە هیچ کات خۆی لە ئێمە بە زۆرتر نەدەزانی و لە ساڵانی دواتریشدا، زیاتر سەلماندی کە ئەم شێوە ئاکارە کارێکتێری بەرزی بەڕێزیان بوو کە یەکێک لە دەرسەکانی بووە بۆ ئێمە.\nدووهەم، خوێندنەوەی تاکەکان و ڕێز لێگرتنیان\nلە کۆڕ و کۆبوونەوە و بۆنە ڕەسمییەکانی حیزبیدا، کە ئێمە دەمانتوانی تێیدا بەشدار بین یان لە سەردانی بەڕێزیان بۆ قوتابخانە و لە میوانداریی تایبەت، ئارامی و لە سەرەخۆییەکی تایبەتم لە ڕەفتاری ئەم ڕێبەرەدا دەدیت. ئەوەندەی مەجال هەبا گوێگر بوو و هەوڵی ڕێنوێنی کردنی دەدا و ئەگەریش وڵامێک نەبا یان شوێنەکە بۆ باسەکە گونجاو نەبا زۆر جار دەمانبیستەوە کە بەدواداچوونی بۆ کردوە. ڕەنگبێ زۆر جار چارەی کێشەکانیش نەکرابێ، بەڵام گرینگ ئەوە بوو بەهەر شێوەیەک لێپرسینەوە و بەدواداچوونی دەکرد جا لە ڕێگای ئۆرگانی پەیوەندیدار یان بە شێوەی ڕاستەوخۆ بووبێ. ئەم گوێڕاگرتن و گرینگی پێدانە کارێکی وای کردبوو کە تەنانەت لە لایەن ئەو کەسانەوە کە چارەسەری کێشەکەشی بۆ نەدەکردن، یان دەگەڵیان بە ڕێککەوتن نەدەگەیشت بە ڕێزەوە باس دەکرا. لەم ڕێبەرە مەزنەوە فێر بووین کە دەبێ ئارامیی خۆمان لە کات و ساتی تایبەتدا بپارێزین و بە زمانی ڕێزەوە دەگەڵ خەڵک بدوێین کە هەستی متمانە لە نێواندا پێک بێ. فێر بووین لە هەر کاتێک و لە هەر دۆخێکدا ڕۆحی ئاریکاریمان هەبێ.\nسێهەم، گرینگی دان بە پەروەردە\nپەروەردەی ئاکادێمیک ئەزموونی زۆری بە دوکتور قاسملوو لە ڕێگای فێربوون و خۆ پێگەیاندن بەخشیبوو، ڕێبەری ئێمە دەگەڵ ئەوەی لە زانکۆی فەرمیی دەوڵەتیی بەبۆنەی خەباتەوە وانەی نەدەگوتەوە، بەڵام لە کەمترین ئیمکاناتدا هەوڵی پەروەردەی بەرەی داهاتووی لە شاخەکان و لە زانکۆی سیاسیی حیزبدا هەر دەدا. ئەو ئێمەی فێر کرد کە خوێندن هەر بۆ ناو و ماڵ نییە، بەڵکوو پەروەردە و فێرکردنی نەوەی نوێی کۆمەڵگە بۆ ئاوەدانی دواڕۆژی نیشتمان پێویستە. یەکێک لە وانەکانی لەم بوارەدا ئەوە بوو کە بەبێ چاوەڕوانی، زانست و تێگەیشتنەکانمان لەنێوان هاوڕێیانماندا بەش بکەین. ڕێبەری شەهیدی ئێمە پێداگر بوو لەسەر ئەوەی ئێمە بە جیاوازییەکانمانەوە جوانین و ڕەنگاوڕەنگی، نەخشێکی جوان دەخولقێنی و، تەمرینێکە بۆ دێموکراسی. ئەم شێوە پەروەردەیە لە ڕوانگەی منەوە، هەم وەک قوتابی، هەم وەکوو پێشمەرگە و کادرێکی ئەم حیزبە و چالاکی مافی ژنان و … کاریگەرییەکی زۆری لەسەرم هەبووە. هەروەها دەبێ بڵێم بەگشتی نەسلی ئێمە هەموو کارتێکەریی ئەم وانانەمان لەسەر بووە؛ کە بەدڵنیاییەوە لە هەندێکماندا ڕەنگدانەوەی زیاتری پێوە دیارە. کاتێک دەمدیت چۆن بۆ مافی ژنان و چالاک بوونی ژنان هەوڵ دەدا و دەگەڵ ئەوەی زۆر کۆسپی کولتووری لەسەر ڕێگای پێگەیاندنی ژنان دەهاتە سەر ڕێی، بەڵام هیچکات شلوێ نەدەبوو و، تەنانەت هەمیشە هاندەری ژنانی نیو ماڵیش بوو کە لەو بوارەی خۆیان پێیان خۆشە کار بکەن و چالاک بن. بۆیە ئێستاش چالاکیی ماندوو نەناسانەی ئەو بەرەیە لە ژنان درێژەی هەیە و جێپێیان لە دەوروبەری خۆیان تێپەڕیوە و زۆربەیان بوونەتە ئۆلگوو بۆ ژنانی ڕۆژهەڵاتی کوردستان.\nچوارەم، کەسایەتیی ناسراو و دیپلۆمات\nئێستا کە ئاوڕ لە دنیای دیپلۆماسی و سیاسیی کورد دەدەمەوە، ئێشی لەدەستدانی ڕێبەری دیپلۆماتمان بەژانتر دەبێ. من هەمیشە لەو بڕوایەدا بووم کە هەڵسەنگاندن دەبێ بە پێوەری کاتی خۆی بێ نەک بە پێوەرەکانی ئێستا. دکتور قاسملوو دیپلۆماتێکی بێوێنە بووە لە سی_چل ساڵ لەوە پێشدا، هەر ئەوەش وای کرد کە تەنیا کەسایەتیی حیزبی و کورد نەبێ و بەڵکوو زۆرێک لە ئێرانییە سیاسییەکانیش وەک سەرمایەیەکی ئێرانی و نێونەتەویی ناوی ببەن. زانینی چەندین زمانی گرینگ، شارەزا لەسەر دۆخی کوردستان، ئێران و ناوچە و جیهان، بەڕۆژ و ئاپدەیت، لە هەمووی گرینگتر شارەزا بەسەر ویست و خواستی دوژمن (واتە بەتەواوی ناسینی دوژمنەکەی)، پارێزەری بەرژەوەندیی گەل و حیزبەکەی، هێشتنەوەی سەربەخۆیی سیاسی و بڕیاردانی سەربەخۆ، پێکهێنەری پێوەندیی دوولایەنە، بە پلان و بەرنامە کار کردن، بە وەخت هێنانە بەر باسی خاڵە گرینگەکان دەگەڵ لایەنەکان و … خاڵە سەرکەوتووەکانی شێوەی کاری دیپلۆماسیی ڕێبەری ئێمەیان پێک دەهێنا. ئەگەر ئێمە درێژەدەرانی ڕێگای ئەم شەهیدە و ڕێبازی دێموکرات، تەنیا هەندێک لە خاڵە بەهێزەکانی ئەم ڕێبەرەمان لە باری دیپلۆماسییەوە ڕەچاو کردبا؛ بەدڵنیاییەوە ئێستا لەم بارەوە دەسکەوتی باشترمان دەستەبەر دەکرد. تواناییەکانی دوکتور قاسملوو ئەوەندە لەسەرەوە بوو کە نەوەک تەنیا هاوڕێیانی بەڵکوو دوژمنانیشی ناچار بە دانپێدانان کردبوو. هیوادارم ئەم کاریگەرییانەی لەم چەند خاڵەدا زۆر بەکورتی باسیان کرا، لەسەر منیش و هاونەسلەکانیشم ڕەنگدانەوەی مەیدانیی زیاتری هەبێ .\nلە کۆتاییدا پیویستە بڵێم بێگومان بەشێک لە هاوسۆزیی من بۆ ڕێبەری شەهیدمان بووە هۆی ئەوەی کە ئەم نووسراوەیە بنووسم، بەڵام لەبەرچاو گرتنی تایبەتمەندییە باشەکانی ئەو پێوەندی بە خۆشەویستیی منەوە نییە. لە کاتێکیشدا ئەگەر هەستم کردوە کە پێویستە ڕەخنە لە کار و بڕیارێکی دوکتور قاسملوو بگرم، بەڕێزەوە ئەو کارەم کردوە چونکی بۆخۆی هەمیشە لەو بروایەدا بوو کە ڕەخنە گرتن بۆ بەهێزتر بوون و باشتر بوونە.\nهاوکات لەگەڵ ئاڵوگۆڕی خێرا و بەپەلەی دنیای دەوروبەرمان ئێمەش دەبێ حەول بدەین لەگەڵ ڕەوتەکاندا بڕۆین. پیویستە گۆڕان بەسەر خۆماندا بێنین و ئەمەش دەرسێکی دیکەیە کە لە خوێندنگەی ڕێبەری شەهیدمانەوە فێر بووین، کە وشیارانە چارەسەر بۆ کێشەكانمان ببینینەوە و دڵنیام ئەگەر دوکتور قاسملووش لە ژیاندا مابا؛ دەگەڵ ئاڵوگۆڕی ئەم سەردەمەی ئێستا خۆی ڕێک دەخست.\nیاد و ناوی ڕێبەری شەهیدمان هەر دەم پیرۆز بێ و ڕێگا و ڕێبازی دێموکرات بۆ گەیشتن بە ئامانجمان هەر پایەدار بێ.


بەڵگەکانی پەرەسەندن: بەڵگەی مۆرفۆلۆجی شێوەزانی\nئایا چیت هەیە کە هاوبەش بێت لەگەڵ ئەم دۆلفینە کەمەر سپیەدا؟\nچەندین جۆری جیاوازی زیندەوەران لەسەر زەوی دەژین، بەڵام هەموویان هەندێك لە سیفاتەکانی لەشیان هاوشێوەی یەکترن. توێژینەوە لە سیفاتی لەش و پێکهاتەی زیندەوەرێك پێی دەوترێت شێوەزانی (مۆرفۆلۆجی).\nمرۆڤ چەندین سیفاتی هاوبەشی هەیە لەگەڵ خزمە نزیکەکانیدا، واتە شیردەرەکانی تر. هەندێك لەو سیفاتانە زۆر ئاشکران وەك هەبوونی چوار پەل، دوو چاو، دوو گوێچکە، سیەکان و ئێسکێکی لەش. بەڵام ئێمە هەندێک سیفاتی هاوبەشیشمان هەیە لەگەڵ خزمە دورەکانماندا، وەك کرم و زیندەوەری تاکخانەی وەك ئەمیبیا. ئەمانەش بەڵگەن بۆ ئەوەی کە هەموو زیندەوەرانی سەر زەوی بە زیندوو و بنبڕەوە پەیوەندیدارن و هەموومان لەیەك باوانی هاوبەشەوە هاتووین.\nئەمانەی خوارەوەش هەندێك نمونەی سیفاتی هاوبەشن:\nگوێی ناوەڕاست ئەو بەشەی گوێیە کە لە پشت پەردەی گوێوەیە. لە مرۆڤ و هەموو شیردەرەکانی تردا گوێی ناوەڕاست لە سێ ئێسك پێکهاتووە. ئەمجۆرە لە گوێی ناوەڕاست تایبەتە بە شیردەرەکان. گوێی ناوەڕاستی ئاژەڵانی تر جیاوازە لە هی شیردەرەکان بەڵام هەندێك سیفاتی هاوبەشیان هەیە.\nسورێنچك لە ماسولکە و کڕکڕاگە پێکهاتووە و بەشی ناوەوەی سنگ دەکات بە دوو بەشەوە. لەلایەکدا دڵ و سیەکانی تێدایە و لەلایەکەی تریشدا ئەندامەکانی دیکەی وەك گەدە و جگەری تێدایە. شیردەرەکان تەنها ئاژەڵن کە خاوەنی سورێنچکن، هەرچەندە هەندێك لە خشۆکەکان و ئاویەکان هەندێك سیفاتی وێکچووی سورێنچکیان هەیە.\nئەرکەکانی سورێنچك بریتین لە یارمەتیدانی هەناسەدان، وەرزشی قورس، رشانەوە و توانای هاتنەوەیەك.\nددانی شیری یەکەم کۆمەڵە ددانە کە شیردەرەکان لە ماوەی ژیانیاندا بەدەستی دێنن و دووەم کۆمەڵە ددانیش ددانە هەمیشەییەکانن.\nددانە شیریەکان تایبەتن بە شیردەرەکان.\nشیردەرەکان یەکەم جۆری ئاژەڵەکان بوون کە بوونە خاوەنی توکی لەش و تائێستاش یەکێکە لە سیفاتە دیارەکانیان. تەنانەت شیردەری وەك دۆلفین و نەهەنگیش کە لەدایک دەبن توك بە سەرو دەمیانەوە هەیە، هەرچەندە کە پێگەیشتووەکانایان بێ توکن. مرۆڤ وا دەردەکەوێت کە زۆر کەم توکی لەشی هەبێت لەچاو زۆربەی شیردەرەکانی تردا. بەڵام، توکی لەشی ئێمە هێندەی توکی لەشی شیمپانزی خزمی نزیمکانە. بەڵام، لە مرۆڤدا توکەکان باریکتر و بچوکترن بۆیە وا دەردەکەوێت کە ئێمە هێندە توکدار نەبین.\nدەستی پێنج پەنجە\nلێکچوونی هەردوولای لەش\nسەرچاوە: مۆزەخانەی جیهانی سروشتی لە لەندەن، بەریتانیا.


پیاوه له‌شفرۆشه‌كان …. گۆران ڕه‌ئوف – Dengekan\nbyGoran Rauf\tJuly 22, 2017\tGeneral, Literature, Slider\nشه‌ماڵ، دوێنێ شه‌و له ماڵه‌كه‌ی خۆیدا كوژرا. ڕووداوێك هه‌مووانی تووشی خه‌م و ئازاركرد. له ته‌مه‌نی په‌نجا و پێنج ساڵیدا، خۆی كوشت، یان كوژرا؟ یان باشتره چیرۆكه‌كه وه‌ك خۆی بگێڕینه‌وه، ڕه‌نگه هاوڕێكه‌ی كوشتبیه‌تی.\nئه‌وه‌ی شه‌ماڵی كوشت، هاوڕێی كۆنی شه‌ماڵ بوو، ئێستا پله‌به‌رزی ناو سوپایه، ناوی ڕه‌زایه.. من بۆخۆم كه ئه‌م چیرۆكه‌تان بۆ ده‌گێڕمه‌وه، به‌لامه‌وه گرنگ نییه چ پله‌یه‌كی هه‌یه، یان بۆم گرنگ نییه، ناوی پله‌ی سه‌ربازییه‌كه‌ی به درووستی بپرسم و بۆ ئێوه‌ی نه‌قڵ بكه‌م، چونكه خۆم هیچ له‌باره‌ی پله و ئه‌و ناوه قۆڕانه‌ی سوپاو و سه‌ربازییه‌وه نازانم، به‌ڵام ده‌زانم پله به‌رزێكی ناو سوپایه.. من شه‌ماڵ و ڕه‌زا له هه‌مووان باشتر ده‌ناسم، ده‌زانم دوای یه‌كتر بینینی قاوه‌خانه‌كه، ڕه‌زا بیرۆكه‌ی كوشتی شه‌ماڵی بۆ دروست بوو، ده‌شبوو بیكوشتبا! له‌وه‌ش گرنگتر ئه‌وه‌یه من ئێستا ترسی ئه‌وه‌م هه‌یه كه ئه‌م چیرۆكه ده‌نووسمه‌وه، دواتر بكوژرێم! چونكه ئه‌وه‌ی من بیستوومه ئه‌وانه‌ی له‌نێو سوپادا كارده‌كه‌ن، ئاگایان له‌هه‌موو شتێكه، ته‌نانه‌ت ده‌شزانن شه‌وان چ خه‌وێكت بینیوه، ده‌ترسم منیش كه‌شف ببم و بمدۆزنه‌وه و بزانن من بووم ئه‌م چیرۆكه‌م نووسیوه‌ته‌وه.\nڕه‌زا پێش ئه‌وه‌ی بیر له كوشتنی شه‌ماڵ بكاته‌وه، وه‌ك دوو هاوڕێ له قاوه‌خانه‌كه‌دا دانیشتبوون، باسی سه‌رده‌می منداڵی و هه‌رزه‌كاری و لاوێتییان كردبوو. وه‌ك دوو هاوڕێ، كه له‌مێژه یه‌كتریان نه‌بینیوه.. ده‌ڵێن سه‌رده‌می زانكۆ، كه پێكه‌وه ده‌یانخوێند، ڕۆژێك شه‌ماڵ له ڕه‌زا ونبووه، تا ئه‌و رۆژه‌ی له قاوه‌خانه‌كه‌دا یه‌كتریان بینیوه‌ته‌وه، یان باشتره بڵێین ڕه‌زا شه‌ماڵی دۆزییه‌وه‌ته‌وه! كه‌مێك پێكه‌وه گه‌ڕابوونه‌وه نێو چیرۆكه‌كانی ڕابردوویان. هه‌ندێك كه‌س ئه‌و دووانه‌یان بینیوه ده‌لێێن پاش ئه‌و هه‌موو ساڵه له ونبوونی شه‌ماڵ هه‌ندێ كاغه‌زییان له‌به‌رده‌مدابووه و شتیان نووسیوه، به‌ڵام بریا هه‌رگیز یه‌كتریان نه‌بینیبا! چونكه ئه‌و یه‌كتر بینینه بووه هۆی كوشتنی شه‌ماڵ.\nدیداری ئه‌و رۆژه‌ی شه‌ماڵ و ڕه‌زا له قاوه‌خانه‌كه‌دا، باسی زۆر شتیان كردبوو، گرنگترینیان نهێنییه‌كی ڕه‌زا بوو، كه‌بۆ شه‌ماڵی باسكردبوو، نهێنییه‌ك یان باشتره بڵێین: باسكردنی ده‌ردێك، كه ته‌نیا كه‌سه بۆی باسكردووه. ئه‌و جارجار شه‌ماڵی لێ ده‌بێت به‌خۆی. ئه‌وه‌نده متمانه‌ی پێیه‌تی، له‌مێژه شتێكی گرنگی له شه‌ماڵ شاردۆته‌وه، یان نه‌یشاردۆته‌وه. له كاتی ونبوونی شه‌ماڵه‌وه ڕه‌زا ده‌یه‌وێت شه‌ماڵ ببینێت و باسی ئه‌و نهێنییه گرنگه‌ی خۆی بكات. باسی نهێنییه‌ك كه ڕه‌زا به‌ده‌رد ناوی ده‌بات. دواتریش شه‌ماڵ باسی كارێكی شانۆیی خۆی بۆ كردبوو. كارێكی شانۆیی كه بووه هۆی ده‌ركه‌وتنه‌وه‌ی شه‌ماڵ، بووه هۆی كوشتنی.. یان ڕه‌نگه هۆكارێكی تر بووبێت.\nڕه‌زا چۆن شه‌ماڵی بینییه‌وه؟\nكاتێك شه‌ماڵ و ڕه‌زا له زانكۆ له‌به‌شی فیزیا ده‌خوێنن، به‌یانیان زوو وه‌ك پیشه‌ی هه‌میشه‌ییان پێش هه‌مووان ده‌چنه زانكۆ، پێكه‌وه كۆشش ده‌كه‌ن، پێكه‌وه داده‌نیشن، پێكه‌وه ده‌خوێنن، پێكه‌وه وه‌ڵامی پرسیاری تاقیكردنه‌وه‌كان ده‌ده‌نه‌وه، خۆشیان پێیان سه‌یره كه مامۆستاكان ڕێگه‌ده‌ده‌ن ئه‌و دووانه پێكه‌وه وه‌ڵامی پرسیاره‌كان بده‌نه‌وه، ته‌نیا خۆیان پێیان سه‌یره! هه‌رچه‌نده له پۆلی یه‌كه‌می سه‌ره‌تاییه‌وه هه‌ر پێكه‌وه‌بوون، هه‌ر پێكه‌وه‌ش هه‌موو شتێكیان كردووه، به‌جووته خه‌ریكی شانۆبوون، خه‌ریكی نووسینی ده‌قی شانۆ بوون، به‌ڵام له‌پڕ ڕۆژێك شه‌ماڵ ونده‌بێت، ڕه‌زا هه‌رچه‌ن ده‌گه‌ڕێت نایدۆزێته‌وه، نازانێت بۆ كوێ چووه، به‌ڵام گومانێكی هه‌یه، ئه‌و تا بینینه‌وه شه‌ماڵ وایبرده‌كرده‌وه كه شه‌ماڵ ئیتر نایه‌وێت بخوێنێت، ئه‌و خوێندنی وه‌ك نه‌مانی پارچه‌كانی جه‌سته‌ی خۆی بینیوه، شه‌ماڵ ڕۆژ دوای ڕۆژ هه‌ست به‌وه ده‌كات گه‌ر به‌رده‌وام بێت له خوێندن ئه‌وا ئیتر جه‌سته‌ی، خه‌یاڵه‌كانی، حه‌زه‌كانی بۆ شانۆ ونده‌بێت.\nڕه‌زا زه‌مه‌نێك به‌ته‌نیا ژیا، دوای شه‌ماڵ ئه‌ویش وازی له زانكۆ هێنا، جارێكی تر په‌یوه‌ندی به حزبه‌وه كرد. ئیتر ده‌یزانی به‌بێ شه‌ماڵ خوێندنی بۆ ته‌واوناكرێت. هاوڕێكانی تری بینیبوو هه‌ریه‌كه‌یان ببوونه پله‌دار له‌نێو حزب و حكومه‌تدا، ئه‌میش ده‌یوسیت هه‌مان شت بێت، ده‌یوست ده‌سه‌ڵاتی هه‌بێت. پاسه‌وانی تایبه‌ت به‌خۆی هه‌بێت. ئه‌مه‌ش بۆ ئه‌و ئاسان بوو، چونكه رۆژگارێك له شاخ له‌گه‌ڵ سه‌ركرده‌كانی شۆڕش خه‌باتی كردووه، كه گه‌ڕایه‌وه ناو حزب هه‌ر زووه بووه پله‌دار و به‌رپرس.\nڕه‌زا و شه‌ماڵ، كاتێك له شاخیش بوون، خه‌ریكی شانۆ بوون، چه‌ندین تێكستی شانۆییان نووسی بوو. بۆیه حه‌زی شانۆ شتێك بوو، له خه‌یاڵی هه‌ردووكیاندا برووسكه‌ی ده‌دا. دوای ئه‌وه‌ی ڕه‌زا بووه پله‌داری سه‌ربازی، ئه‌وه‌ی له‌بیری كرد شه‌ماڵ بوو. ئه‌وه‌ی تێیدا نه‌ما شانۆ بوو. ببوو به پیاوێكی دڵڕه‌ق. پیاوێكی سه‌ربازی. پیاوێكی شه‌قوه‌شێنی حزب. پاوكوژی حزب. ده‌ڵێن برای خۆی كوشتووه بۆ حزب. برای ڕاسته‌قینه‌ی خۆی له‌تله‌تكردووه.. به‌ڵام ته‌مه‌نێك له ئازاردانی خه‌ڵك و شه‌قوه‌شاندن بۆ حزبه‌كه‌ی، له‌پڕ بیری ئه‌وه‌ی ده‌كه‌وێته‌وه، شانۆییه‌ك بنووسێت! پیاوێكی سه‌ربازی دڵڕه‌ق ده‌یه‌وێت شانۆ بنووسێت.. ڕه‌زا به‌یانییه‌ك به پاسه‌وانه‌كانی ده‌ڵێت ئه‌مڕۆ له‌گه‌ڵم مه‌یه‌ن، قه‌ڵه‌م و هه‌ندێ كاغه‌ز هه‌ڵده‌گرێت و ده‌ڕواته قاوه‌خانه‌یه‌ك، به‌ته‌نیا داده‌نیشێت، ده‌ستده‌كات به‌نووسینی ئه‌و شانۆییه‌ی خه‌یاڵیان به‌گیرهێناوه. ده‌نووسێت، ده‌نووسێت، ده‌نووسێت.. له‌وكاته‌دا شه‌ماڵ پاش ته‌مه‌نێك له ونبوونی دێت و به‌رامبه‌ر ڕه‌زا داده‌نیشێت، سه‌یری یه‌كتر ده‌كه‌ن، ته‌نیا كه‌مێك پێده‌كه‌نن و به ساردییه‌كه‌وه ته‌ماشای یه‌كتر ده‌كه‌ن و شانۆییه‌كه ده‌نووسن.\nبه‌شێك له گفتوگۆی نێو قاوه‌خانه‌كه.\nڕه‌زا: شه‌ماڵ گیان، قسه‌یه‌كی تۆ كه كاتی خۆی كردت، ژیانی منی گۆڕی، قسه‌یه‌ك كه زۆركات بیری لێده‌كه‌مه‌وه، دڵته‌نگ ده‌بم، پێده‌كه‌نم، فرمێسك پێشچاوم لێڵ ده‌كات. به بیركردنه‌وه له‌و قسه‌یه، ده‌خۆمه‌وه، له خۆم ده‌ده‌م، گولله به ئاسمانه‌وه ده‌نێم، دواجار له‌خۆم ده‌پرسم بۆ وامكرد؟\nشه‌ماڵ: ئێ ڕه‌زا گیان، من و تۆ زۆر قسه‌مانكردووه، نازانم كامه‌یانت مه‌به‌سته، ڕه‌نگه ته‌واوی گفتوگۆكانی خۆمان كۆبكه‌ینه‌وه تاكۆتایی ته‌مه‌ن بۆمان كۆنه‌كرێته‌وه، ئه‌وه‌نده قسه‌مانكردووه..\nڕه‌زا: ده‌زانم شه‌ماڵ گیان، به‌ڵام من تا ئێستاش نازانم بۆ ئه‌و به‌شه‌ی ژیانم هه‌ڵبژارد؟ تێناگه‌م بۆ فریوی شتێكم خوارد، كه‌خۆم نه‌مده‌زانی و هه‌ستم پێنه‌كردبوو، نه‌مده‌ویست وه‌هابم، نه باوه‌ڕم وابوو ڕۆژێك وه‌ها بژییه‌م؟ نه هه‌رگیز كه‌سانی وه‌هام خۆشویستووه، به‌ڵام تازه واملێهاتووه و ته‌نیا تۆش ده‌زانی من كێم و له‌كام جۆره مرۆڤانه‌م.\nشه‌ماڵ: ئه‌ها ئێستا تێده‌گه‌م! راسته‌كه‌یت، به‌ڵام خه‌م مه‌خۆ كۆمه‌ڵگا به گشتی وایلێهاتووه، دنیا والێهاتووه، مرۆڤایه‌تی هه‌موو وه‌هان.. تۆ ئێستا ئیتر به‌ده‌ریت له‌و گوزارشته، به‌ڵكو ئه‌وانه‌ی خواره‌وه‌ت ده‌بێت ئه‌وه‌بن، پاسه‌وانه‌كانت وه‌ك تۆن، ئه‌وجا تۆ..\nڕه‌زا: شه‌ماڵ.. شه‌ماڵ.. شه‌ماڵ.. به‌سیكه، من ده‌زانم مرۆڤایه‌تی والێهاتووه، ده‌زانم كۆمه‌ڵگا چی به‌سه‌رهاتووه، به‌ڵام من نه‌ده‌بوو واملێبێت، چونكه هاوڕێی تۆبووم! هاوڕێی كه‌سێك بووم، كه به‌رله‌هه‌موو كه‌س ده‌ركی به‌م ده‌رده كرد، من خه‌م بۆ ئه‌وه ده‌خۆم، كه به‌ده‌ستی خۆم و ئاگایانه وه‌كو ڕێبازێك هه‌ڵمبژارد.\nشه‌ماڵ: به‌ڵام من هێشتا تووشی ئه‌و ده‌رده نه‌بووم، هێشتا دژی ئه‌و مرۆڤانه‌م، ئه‌سڵه‌ن ئێستا خه‌ریكی شانۆییه‌كم به جوانی باس له‌و ده‌رده ده‌كات. ئه‌ی نازانی بۆ وازم له زانكۆ هێنا، ته‌نیا هه‌ستمده‌كرد منیش خه‌ریكه تووشی ئه‌و ده‌رده ده‌بم! ئێستا خه‌ریكی شانۆییه‌كم نازانم بۆ یه‌كێك له كاراكته‌ره‌كانی له‌تۆ ده‌چێت، من پێش ئه‌وه‌ی بشزانم تۆ به ویستی خۆت، خۆت تووشی ئه‌و ده‌رده كردووه، هاوكات ئه‌م كاراكته‌ره‌ی منیش به‌ویستی خۆی و ئاگایانه ئه‌و ده‌رده هه‌ڵده‌بژێرێت.\nڕه‌زا: ئۆهــــــ ده‌ی كۆتایی پێبهێنه، بابه مێشكم تێك مه‌ده، من خۆم بێزارم له‌خۆم، بێزارم له‌وه‌ی بۆ وامكردووه، تۆش هێنده‌ی تر ئازاری ئه‌خلاقم ده‌ده‌یت، ئازاری ویژدانم ده‌ده‌یت، من زۆرجار ویستوومه خۆم بكوژم، ویستوومه خۆم له‌كۆڵ خۆم بكه‌وم، وا خه‌ریكه تۆش ده‌كه‌ویته سه‌ر كۆڵم.\nشه‌ماڵ: باشه ڕه‌زا گیان، ئه‌وه چیته؟ وه‌ك منداڵ مه‌جووڵێره‌وه، ئه‌وه خه‌ڵكی سه‌یرمان ده‌كه‌ن، هه‌سته بابڕۆین.\nگفتوگۆی شه‌ماڵ و ڕه‌زا له‌باره‌ی پیاوه له‌شفرۆشه‌كانه‌وه\nیه‌كه‌مین گفتوگۆی شه‌ماڵ و ڕه‌زا له‌باره‌ی پیاوه له‌شفرۆشه‌كانه‌وه، كاتێك بوو له زانكۆ ده‌یانخوێند. كاتێك كه شه‌ماڵ هێشتا وننه‌بووبوو، به‌یانییه‌كی زستان له باخچه‌ی كۆلێژ، به‌ده‌م پیاسه‌كردنه‌وه، شه‌ماڵ باسی پاوه له‌شفرۆشه‌كانی بۆكردبوو..\nشه‌ماڵ: ڕه‌زا تۆ باوه‌ڕده‌كه‌یت، پیاوانیش له‌شفرۆشی ده‌كه‌ن؟\nڕه‌زا: هاهاها ئاده‌ی چۆن بابزانم..\nشه‌ماڵ: من ڕۆژانه هاوڕێی خۆمان ده‌بینم له‌شی خۆیان ده‌فرۆشن، به‌ڵام مه‌رج نییه وه‌ك له‌شفرۆشه‌كان به بڕێك پاره له‌شفرۆشی بكه‌ن، به‌ڵكو ئه‌وان به نیگایه‌ك وه‌ك نیگای سه‌ر مه‌سره‌ح، به پێكه‌نینێك، كه‌نه‌ده‌بوو پێبكه‌نن، به تووڕه‌بوونێكی ساخته، به ڕازیبوون به دۆخگه‌لێك یان به جۆره ژیانێك كه هیچ باوه‌ڕێكیان پێی نییه، كه‌چی به‌رده‌وامن له‌سه‌ری. ئه‌وان له‌شی خۆیان به‌زۆر شێوه ده‌فرۆشن. من هه‌ركات بیریان لێده‌كه‌مه‌وه سه‌رم ژان ده‌كات. جاران مرۆڤ كه‌ی وابوو، ئێمه كه‌ی وه‌ها ژیاین؟ ئێمه، كه‌چووینه شاخ و بووینه پێشمه‌رگه، كه‌ی بۆ ئه‌مه رۆیشتین؟ من مرۆڤگه‌لێكی زۆر ده‌بینم، كه ڕۆژانه له‌م وڵاته‌ی من و تۆدا، به‌لاماندا تێده‌په‌ڕن و سه‌رده‌كه‌ون و ده‌بنه سه‌ركرده، ده‌بنه كاربه‌ده‌ست، ده‌بنه هه‌مووشتێك. ئه‌وانه زۆربه‌یان له‌شی خۆیان ده‌فرۆشن، تا ده‌گه‌نه ئه‌و شوێنانه‌ی ئیتر له‌ش ده‌كڕن! تۆ شه‌هابت بیرماوه؟ ڕه‌زا به تێڕامانه‌وه سه‌یری شه‌ماڵ ده‌كات، به‌وردی گوێی بۆ قسه‌كانی گرتووه، به‌سه‌ره‌له‌قێ پێده‌ڵێت به‌ڵێ.. باوه‌ڕده‌كه‌یت ئه‌و ئێستا هه‌مووشتێكه له‌م وڵاته‌دا، پاره، خانوو، ماشین و ژن، هه‌رچی خۆی بییه‌وێت هه‌یه‌تی. ئه‌و ته‌نیا له‌شی خۆی فرۆشت بۆ به‌ده‌ستهێنانی ئه‌و شتانه. شه‌هاب، به‌ده‌م هه‌موو كه‌سێكه‌وه پێده‌كه‌نی، مرۆڤێكی بچووك بوو، پڕبوو له ڕق، پڕبوو له لاوازی، بۆیه ته‌نیا پێده‌كه‌نی و به پێكه‌نیینه‌كه‌ی دڵی هه‌مووكه‌سی ڕازی ده‌كرد. كاتی خۆیشی له‌گه‌ڵ ڕژێم هه‌موو شتێكی ده‌كرد، ئێستاش له‌گه‌ڵ هه‌مووكه‌سێكی تردا ئه‌وه ده‌كات. ئه‌و ئێستا هه‌موو شتێكه به‌ڵام ئه‌و ئیتر لای من، له‌شفرۆشێك زیاتر نییه، بۆیه ده‌توانین به‌و كه‌سانه بڵێین: پیاوه له‌شفرۆشه‌كان.. به‌ڵام ڕه‌زا گیان ئه‌وه‌ی زیاتر من نیگه‌ران ده‌كات، مرۆڤه پاكه‌كانن، مرۆڤه جوانه‌كانن، ئه‌و پیاوه قاره‌مانانه‌ن، كه هه‌موو ژیانیان فرۆشت له‌پێناو سه‌ربه‌زی و شۆڕش و خاك و بیروباوه‌ڕیاندا، كه‌چی ئێستا له‌شیان ده‌فرۆشن، هه‌یانه خۆی بازاڕ بۆخۆی په‌یدا ده‌كات. هه‌یانه چێژ له له‌شكڕین وه‌رده‌گرێت! له‌شكرێت له‌شی كڕیوه و تێرنابێت، فێریان ده‌كه‌ن چۆن له‌ش بكڕن.\nشه‌وی كوشتنی شه‌ماڵ\nڕه‌زا خۆی و پاسه‌وانه‌كانی، دێت بۆ ماڵی شه‌ماڵ، شه‌وێكی سارده، نازانم بۆ زۆربه‌ی چیرۆكه‌كان، ڕووداوه سه‌یره‌كانیان ده‌كه‌وێته شه‌وه سارده‌كانه‌وه، به‌ڵام به‌ڕاستی شه‌وێكی سارده.. شه‌ماڵ دیسانه‌وه به تێكستی شانۆییه‌كه‌دا ده‌چێته‌وه، ده‌یخوێنێته‌وه و ده‌یه‌وێت ئیشێكی جوان بێت، هه‌رخۆی له‌ماڵه‌وه‌یه، یان باشتره بڵێن: ئه‌و هێشتا هه‌ر به‌ته‌نیا ده‌ژی. چیرۆكی ته‌نیاییه‌كه‌ی چیرۆكێكی دوورودرێژه.. پاسه‌وانه‌كانی له‌ده‌ره‌وه‌ی ماڵه‌كه‌ی شه‌ماڵ وه‌ستاون. ڕه‌زا به‌جلی سه‌ربازییه‌وه دێته ژووره‌وه، سڵاو له شه‌ماڵ ده‌كات، شه‌ماڵ ترس دایده‌گرێت، نازانێت چی بڵێت.. ته‌نیا به سه‌رسوڕمانه‌وه ده‌ڵێت: ڕه‌زا!\nڕه‌زا به‌پێكه‌نینه‌وه ده‌ڵێت: بیرم له‌قسه‌كانی قاوه‌خانه‌كه كرده‌وه، پێمخۆشبوو بێم بۆ لات، به‌ڵام هاتووم داوایه‌كت لێبكه‌م، سه‌رت سوڕنه‌مێنێت و بڵێی داوا؟ به‌ڵێ داوایه‌كم لێت هه‌یه.. شه‌ماڵ كاغه‌زه‌كانی هێشتا به‌ده‌سته‌وه‌یه و به ڕه‌زا ده‌ڵێ: تۆ جارێ دانیشه و دواتر داواكه‌شت بڵێ بزانم ده‌توانم بۆت بكه‌م.\nشه‌ماڵ: خۆكوشتنی چی؟ بۆ خۆمبكوژم؟!\nڕه‌زا: ئێستا تۆ ده‌توانی خۆت بكوژیت له‌به‌ر من؟\nڕه‌زا: به‌داخه‌وه وامزانی ده‌توانی خۆت بكوژیت، وامزانی ده‌توانی خۆت به‌خت بكه‌یت بۆمن، به‌ڵام قه‌ینا من خۆم ده‌تكوژم، من خۆم له‌ناوت ده‌به‌م و خۆم ڕزگار ده‌كه‌م له مێشكم، خۆم ڕزگارده‌كه‌م له تۆ، له ڕابردووم، له‌وه‌ی، كه هه‌موو ڕۆژێك خۆمم وه‌ك له‌شفرۆشێك بێته پێشچاو.\nشه‌ماڵ: جارێ تۆ له ئێستادا ئیتر له‌شفرۆش نیت، به‌ڵكو له‌و كه‌سانه‌ی كه له‌ش ده‌كڕن، له‌و به‌شه‌رانه‌ی هه‌موو سامانه‌كه‌ت ده‌به‌خشێت له‌شێكی تر بكڕیت.. ئێوه ده‌تانه‌وێت له‌شی هه‌موو مرۆڤایه‌تی بكڕن، به‌ڵام هه‌رگیز ناتوانن به‌های له‌شی خۆتان به‌ده‌ستبهێننه‌وه، بۆیه بووه‌سته، واز له‌و بیرۆكه خراپانه‌ت بهێنه..\nڕه‌زا: بێده‌نگبه كوڕی سه‌گ! تۆ كوڕی سه‌گیت سه‌گ، من نه‌مده‌زانی له‌شفرۆشی چییه، نه‌مده‌زانی ڕێگاكانی له‌شفرۆشی چین، نه‌مده‌زانی ئه‌وانه‌ی به‌لاماندا تێده‌په‌ڕن و ده‌بنه خودایه‌كی بچكۆله له‌شفرۆشن، تۆ بۆت شیكردمه‌وه، تۆ ناڕاسته‌وخۆ هانتدام ببمه له‌شفرۆش، من ڕقم له‌خۆمه، به‌ڵام پێش ئه‌وه‌ی ڕقم له‌خۆم بێت، ڕقم له‌تۆیه، تۆ بۆ خۆت ونكرد؟ من حه‌زده‌كه‌م خۆم بكوژم، چونكه ده‌زانم مرۆڤێكی ناشیرینم، به‌ڵام پێش ئه‌وه‌ی حه‌زبكه‌م خۆم بكوژم، حه‌زده‌كه‌م تۆ بكوژم، چونكه تۆ ناشیرینیت نیشاندام، تۆ دنیایه‌ك نابووتیت نیشاندام و خۆت ونكرد! شه‌ماڵ تۆ نه‌تده‌زانی مرۆڤگه‌لێكی وه‌ك من هه‌یه، كه ناكرێت ناشیرینی ببینن، له‌گه‌ڵ بینینی نابووتییه‌كاندا زمانیان لیك ده‌كات، وه‌ك سه‌گه‌هاره‌كان حه‌زده‌كه‌ن گازبگرن و له‌نێو نابووتییه‌كاندا بتلێنه‌وه، تۆ له‌من تاوانبارتریت، تۆ به‌هه‌موو كه‌س ده‌لێی له‌شفرش، به‌ڵام به‌بێ ئه‌وه‌ی بزانیت ئێستا هه‌موو مرۆڤایه‌تی له‌شفرشی ده‌كات، ئێستا زه‌وی بۆته له‌شفرشخانه، تۆش له‌شفرشیت..\nڕه‌زا، ده‌مانچه‌كه‌ی ده‌رده‌هێنێت و به‌هاواره‌كه‌ی ناهێڵێت شه‌ماڵ قسه‌كه‌ی ته‌واوبكات.. هاوارده‌كات بێده‌نگبه كوڕی سه‌گ.. گه‌ر ئێمه له‌شفرش بین، تۆ كوڕی سه‌گیت، شانۆیی له‌باره‌ی منه‌وه بڵاوده‌كه‌یته‌وه؟ له قاوه‌خانه‌كه تۆ شانۆییت له‌باره‌ی منه‌وه ده‌نووسی، من ده‌تكوژم ئه‌وجا جه‌سته‌ت له‌تله‌ت ده‌كه‌م.\nشه‌ماڵ: ده‌ی بمكوژه، تۆ له‌م پارچه كاغه‌زانه ده‌ترسیت؟ له‌سه‌ر پارچه نووسینێك ده‌مكوژیت..\nدیسان ناهێڵت قسه‌كانی ته‌واوبكات و هاوارده‌كاته‌وه ده‌ڵێت: من له‌سه‌ر شانۆ و مانۆ تۆ ناكوژم، من ته‌نیا بۆ ئه‌وه تۆ ده‌كوژم، كه تاكه كه‌سی ده‌زانیت منیش له‌شفرشیم كردووه تا گه‌یشتووم به ئێستام. تۆ تاكه كه‌سی كه ده‌زانی من خۆم به‌ده‌ستی خۆم له‌شفرشیم هه‌ڵبژارد، من له‌و مرۆڤانه‌م عاشقی ناشرینی و نابووتییه‌كان بووم، به‌ڵام كێ ئه‌وه ده‌زانێت جگه له‌تۆ؟ ته‌نیا تۆ ده‌زانیت كه من ته‌واوی جه‌سته‌ی خۆمم برده به‌رده‌م به‌رپرسه‌كان و پێمفرشتن. به ده‌سته‌كانم گولله‌م ده‌نا به كه‌سانێكه‌وه كه خۆم نه‌مده‌ویست پێیانه‌وه بنێم، جۆره‌ها قسه‌م ده‌كرد، كه خۆم نه‌مده‌ویست بیانكه‌م، شه‌قم له كه‌سانێك داوه، كه هه‌رگیز نه‌مویستوه شه‌ق بوه‌شێنم، من مرۆڤم لاقه‌كردووه، به‌ڵام كه‌ی خۆم ویستوومه؟! به‌هۆی ئه‌وه‌ی من جه‌سته‌ی خۆمم فرشتووه ناتوانم به دڵی خۆم به بیروباوه‌ڕی خۆم بجووڵێمه‌وه، هه‌ر له‌به‌ر ئه‌مانه‌یه ده‌مه‌وێت تۆ بكوژم، ده‌مه‌وێت ڕزگارمبێت له‌تۆ، ڕزگارم بێت له‌خۆم!\nڕه‌زا ئه‌مه‌ی وت و فیشه‌كێكی نا به‌سه‌رییه‌وه، شه‌ماڵ ده‌كه‌وێته سه‌ر زه‌وی.\nبه‌ده‌نگی فیشه‌كه‌كه‌دا، پاسه‌وانه‌كان هاتنه ژووره‌وه، بینیان خۆی كوشتووه، جله سه‌ربازییه‌كانی له‌به‌ردایه و هێشتا كاغه‌زه‌كانی به‌ده‌سته‌وه‌یه.\nPrevious هەڵوەستەیەك لەسەر هەڵبژاردنە ناو خۆییەكانی گۆڕان … عەلی مەحمود محەمە\nNext ئەبوشوارب و نادر ئاوێنە و واحیدی عەلینەژاد … بەکر ئەحمەد


تاڵیبان ژنان لە ئەفغانستان قەدەغە دەکات بە بێ یاوەرێکی نێر گەشتی ئاسمانی بکەن\nدوو سەرچاوە ڕۆژی یەکشەممە ڕایانگەیاند کە تاڵیبان بە هێڵی ئاسمانی لە ئەفغانستان وتووە کە ژنان ناتوانن بە بێ یاوەرێکی نێر گەشتی ناوخۆیی و نێودەوڵەتی بکەن.\nئەم هەنگاوە دوای ئەوە دێت کە تاڵیبان لە پابەندبوونی پێشوویان بە کردنەوەی قوتابخانەی ئامادەیی بۆ کچان پاشگەز بوونەوە، ئەمەش کۆمەڵێک ئەفغانی توشی شۆک کرد، و ئیدانەی دەزگا مرۆییەکان و حکومەتەکانی بیانی ڵێکەوتەوە.\nویلایەتە یەکگرتووەکانی ئەمەریکا ڕۆژی هەینی کۆبوونەوە پلان بۆ داڕێژراوەکانی لەگەڵ بەرپرسانی تاڵیبان لەسەر کێشە گرنگەکانی ئابوری بەهۆی بڕیارەکەی تالیبان لە ڕۆژی چوارشەممەدا، هەڵوەشاندەوە.\nئەو سەرچاوانە کە بەهۆکاری ئەمنی ناویان نەهێنراوە بە دەزگای ڕۆیتەرزیان گوت وەزارەتی ئەمر بە چاکە و ڕێگری لە خراپە لە ڕۆژی شەممەدا نامەیەکی ئاڕاستەی هێڵی ئاسمانی کردووە کە لەبەندە نوێیەکان ئاگاداریان دەکاتەوە.\nگوتیشیان کە ئافرەتی بێ یاوەری نێر کە پێشتر بلیتەکانیان بڕێبوو، ڕێگەی گەشت کردنیان لە ڕۆژی یەکشەممە و دووشەممە پێی دەدرێت. بەڵام گوتیان، چەند ژنێک کە بلیتیان هەبوو، لە ڕۆژی شەممەدا لە فڕۆکەخانەی کابول نەیانهێشتبوو گەشت بکەن.


📅 01-09-2016 Tarih ve olay\n📅 Da eklendi Sep 1 2016 11:15AM\n👁 Bu başlık 8,243 defa görüntülendi\n- جێگرانی سکرتێری گشتی بەپاڵپشتی ژمارەیەک لەئەندام [ Daha... 👁] ✖ ✖ 4 5 ✔ 98% ✍ H.B. 1-9-2016 11:15:31\n📅 04-05-2014 Tarih ve olay\n📅 Da eklendi May 4 2014 10:19AM\n- لەسەر سکاڵای پارێزەرانی شەش هەڵسوڕاوە رفێندراو [ Daha... 👁] ✖ ✖ ✖ 1 21 ✔ 84% ✍ H.B. 4-5-2014 10:19:41\n👁 Bu başlık 13,067 defa görüntülendi\n📅 18-02-2020 Tarih ve olay\n👁 Bu başlık 49,368 defa görüntülendi\nباکووری کوردستان - شەوی رابردوو، لە ناوچەی توشبا [ Daha... 👁] ✖ ✖ 18 7 ✔ 99% ✍ H.B. 1-1-2020 0:19:15\n📖 ئاراس شێخ جەنگی کێیە؟ Kısa tanım\n📅 Da eklendi Oct 20 2017 10:51PM\n👁 Bu başlık 4,737 defa görüntülendi\nئاراسی شێخ جەنگی کێیە؟ رەنگە زۆرینەی میدیای کوردی [ Daha... 👁] ✖ ✖ 0 1 ✔ 76% ✍ H.B. 20-10-2017 22:51:27\n👫 ئاسۆ شێخ جەنگی Kişiler\n📅 Da eklendi Jun 30 2017 11:08PM\n👁 Bu başlık 2,744 defa görüntülendi\nنوێنەری حکومەتی هەرێمی کوردستان لە ڕووسیا. [ Daha... 👁] ✖ ✖ 0 2 ✔ 82% ✍ M.B. 30-6-2017 23:08:43\n📊 پاراستن و زانیاری: 160 گەنج لە هەرێمەوە بۆ جیهاد چوونەتە سوریا Anket ve istatistik\n📅 Da eklendi Dec 8 2013 9:40PM\n👁 Bu başlık 8,064 defa görüntülendi\nلێپرسراوی ئاژانسی پاراستن و زانیاری هەرێمی کوردستا [ Daha... 👁] ✖ ✖ ✖ 0 0 ✔ 75% ✍ H.B. 8-12-2013 21:40:31\n👫 پۆڵاد شێخ جەنگی - پۆڵاد تاڵەبانی Kişiler\n📅 Da eklendi Feb 3 2020 11:31AM\n👁 Bu başlık 1,166 defa görüntülendi\nبرازای جەلال تاڵەبانییە. سەرۆکی دەزگای دژەتیرۆری ی [ Daha... 👁] ✖ ✖ 0 3 ✔ 80% ✍ H.B. 3-2-2020 11:31:10\n👁 Bu başlık 925 defa görüntülendi\n📝 پەیامی لاهور شێخ جەنگی بۆ جەژنی نەورۆز Belgeler\n📅 Da eklendi Mar 20 2020 9:33PM\nساڵی نوێی کوردی و جەژنی نەورۆز لە کەسوکاری سەربەرز [ Daha... 👁] ✖ ✖ 0 2 ✔ 99% ✍ B.J. 20-3-2020 21:33:45


ئەپی Facebook Messenger Lite وێنەی جوڵاو GIF و گۆڕینی ڕەنگی چاتەکان و زیاتریشی بۆ بەردەستکرا – کەی ئای تی ئێن\nئەپی Facebook Messenger Lite، کە وەشانێکی سادە و سوکەڵەتری فەیسبووک مێسنجەرە، خاوەنی تایبەتمەندی کەمترە و سنوردارترە لە چاو ئەپی سەرەکی مێسنجەر. ئەپەکە وا دیزاینکراوە و دروستکراوە کە بۆ مۆبایلە ئاست نزمەکان و هێڵی ئینتەرنێتی هێواش گونجاو بێت. بەم بۆنەیەوە، فەیسبووک ڕایگەیاند مێسنجەر لایت کۆمەڵێک تایبەتمەندی وەکو وێنەی جوڵاوی GIF و گۆڕینی ڕەنگی چاتەکان و چەند تایبەتمەندییەکانی تری هاوشێوەی ئەپی مێسنجەری سەرەکی بۆ زیادکراوە.\nبێگومان پێشتر بەکارهێنەرانی مێسنجەر لایت دەیانتوانی وێنەی GIF وەربگرن، بەڵام نەیاندەتوانی بنێرن. ئێستا توانای ناردنی GIFـیان هەیە. هەروەها دەتوانیت ڕەنگی چاتەکان بگۆڕیت بۆ ڕەنگی دڵخوازی خۆت. هەروەها دەتوانیت نازناو واتە Nicknames دابنێیت.\nزیادکردنی ئەو تایبەتمەندیانە بۆ ئەم وەشانە لەوانەیە ببێتە هۆی جێگەی نیگەرانی زۆربەی بەکارهێنەرانی ئەپی سەرەکی مێسنجەر بە تایبەتی ئەوانەی زۆر گوێ بەو تایبەتمەندیانە نادەن و تەنها شتێکی سەرەتاییان پێویستە بۆ مانەوە لە پەیوەندی لەگەڵ هاوڕێیانیان وەکو دەق و وێنە و دەنگ. ئەمە هەرچەندە فەیسبووک دەڵێت مێسنجەر لایت لە قەبارەدا زۆر بچوکە و کەمترە لە ١٠ مێگابایت بە پێچەوانەی مێسنجەری سەرەکی کە ٤٧ مێگابایتە. کات ئەم شتە یەکلایی دەکاتەوە کە بەڕاستی لایتە یان نا!\nکرتە بکە بۆ داگرتنی ئەپی مێسنجەر لایت.


داوا دەكرێت، حكومەتی هەرێم لەكرێی ئاو و كارەبا خۆش بێت – تۆڕی میدیایی خەڵک\n2020/03/21 - 12:02 PM\nئەندامێكی پەڕلەمانی كوردستان ڕایدەگەیەنێت، لە هەوڵداین بۆ ئامادەكردنی پڕۆژەیەك تاكو حكومەتی هەرێمی كوردستان لە كرێی هاووڵاتیان خۆش بێت.\nبەهۆی بڵاوبوونەوەی ڤایرۆسی كۆرۆنا، حكومەتی هەرێمی كوردستان سەرجەم جموجوڵ و هاتوچۆیەكی لە هەرێم قەدەغە كرد، بەو هۆیەشەوە بازاڕ و سەرجەم فەرمانگەكان داخراون و ئەمەش كاریگەری لەسەر بژێوی ژیانی هاووڵاتیان دروست كردووە، لای خۆشیانەوە بەشێك لە هاوڵاتیان داوا دەكەن حكومەتی هەرێم لە بەشێك لە كرێی ئاو و كارەبا یان كرێی خانوەكانیان خۆش بێت.\nشایان كاكە پەڕلەمانتاری بزووتنەوەی گۆڕان لە پەڕلەمانی كوردستان بە (خەڵك)ی ڕاگەیاند، فراكسیۆنی گۆڕان لەو هەوڵەدا بووە و بەردەوام سەرۆكی فراكسیۆن قسەی لەگەل فراكسیۆنەكانی دیكە بۆ ئەو مەبەستە كردووە.\nوتیشی”تاكو هێستا هەوڵەكان هەر لە ڕێگای پەیوەندییەوە بووە و نەبووە بە پڕۆژەیەك تاكو پێشكەشی حكومەت بكرێت”.\nئەمەش لەكاتێكدایە، پێشتر پەڕلەمانتارێكی كوردستان بە (خەڵك)ی ڕاگەیاند، حكومەت لە بەرنامەیدایە لە كرێی ئاو و كارەبای هاووڵاتیان خۆش ببێت.\nحكومەتی هەرێمی كوردستانڤایرۆسی كۆرۆنا\nوەزارەتی ناوخۆ: هەر هاووڵاتییەك، بۆ گەشت و سەیران لە ماڵ دەربچێت، دەست بەسەر ئۆتۆمبێلەكەیدا دەگیرێت\nفلیپین مردنى 19 کەسى بەهۆى کۆرۆناوە ڕاگەیاند


بەهرۆز جەعفەر: دۆخەکە چی لێ دێ؟ – WTARIKURD\nنە ژیان و نە سیاسەت هەمووی هەڕەشەو تەحەددا نییە، بەڵکو دەرفەتەکانیش زۆرن، ئیتر ئەوە کەوتۆتە سەر کاراکتەرو دامەزراوەی تۆکمەو ژیر وەکو ناونیشانی نامیلکەکەی لینین (کیف تتحول هزيمة الى النصر) چۆن شکست ئەگۆڕن بۆ سەرکەوتن. بە بڕوای من سەرەڕای مەترسییە گەورەکان ئەم دەرفەتانەش هەیە:\nیەکەم/ لەماوەی یەک مانگدا دوو دەرزی ڤاکسین مۆڵەتی بەرهەم هێنان و بەکارهێنانیان وەرگرتوە. ئەمە جووڵەیەکی گەورە ئەخاتەوە بەر بازاڕی ئابوریی جیهانی کە سەرکردە باڵاکانی ئەمریکا بە پێش چاوی کامێراکانەوە دەرزییەکەیان لێ ئەدرێت. بەتایبەت کۆرۆنا زیاتر تەنگی بە وڵاتە پێشکەوتوەکان هەڵچنی بوو، زیانی گەورەی لێدان، وەکو ئەمریکاو بەریتانیاو کەنەداو مەکسیک و هیندستان و فەڕەنساو چین و ئیتاڵیاو ئەڵمانیا. بەشی هەرە زۆری داهات و ئابوریی گۆی زەویش کەوتۆتە لای ئەوانەوە.\nدووەم/ هاتنی سەرۆکی نوێی ویلایەتە یەکگرتوەکان «جۆ- بایدن» لە مانگی 1ی 2021 دا دەرەنجامی باشی بۆ دۆخی عێراق ئەبێت. بەتایبەت بایدن تێگەیشتنی تەواوی بۆ دۆخی عێراق هەیە بەبەراورد بە ترامپ کە هیچ زانیاری نەبو لە سەر ڕۆژهەڵاتی ناوەڕاست. بایدن زیاتر لە 13 جار سەردانی هەرێمی کوردستان و بەغدای کردوە.\nسێهەم/ نرخی نەوت ڕوو لەبەرزبونەوەیە، لە پرۆژە یاسای بودجەی 2021 دا بەرمیلێک نەوت بە 42$ دۆلار دانراوە، بەڵام ئەمڕۆکە بەرمیلێک نەوت گەیشتۆتە 52 دۆلار، چاوەڕێش ناکرێت دابەزێت بۆ خوار 43 دۆلار، لەبەر سەختی ئەم زستانەی بەڕێوەیە بۆ بەشە باکورو ساردەکەی ڕووی زەوی.\nچوارەم/ سیاسیە عێراقی و کوردییەکان تێگەیشتون ئەگەر کێشەکان چارەسەر نەکەن، ئەوا نەک مەترسی لەسەر کورسی و پێگەی سیاسییان هەیە، بەڵکو مەترسی لەسەر ژیانیشیان هەیە. کێشەی کوردستان و عێراق نەبونی پارە نییە، بەڵکو کێشە گەندەڵی زۆرو یەک نەخستنی داهات و بەڕێوەبردنە.\nئیتر ئەوانە هەم دەرفەتن، هەم کاتیش زێڕە بۆ ئەوانەی لە چاکسازیی ڕاستەقینەو پرۆژەی نیشتیمانی و ئابوریی هەمەچەشنە تێ ئەگەن.\nهەرچی پەیوەندی بە بەرزبونەوەی بەهای دۆلارە بەرانبەر دیناری عێراقی بە شێوەیەکی کاتی ڕا-ڕایی و مقۆمقۆیەک ئەخاتە ناو بازاڕو ژیانی گشتیەوە، بەڵام بە درێژ خایەن هەم سوودی لە کەمکردنەوەی کاڵای هاوردەو زیندوکردنەوەی بەرهەمهێنانی ناوخۆییدا هەیە، هەم دۆلاریش نرخەکەی دائەبەزێتەوە. ئەگەرچی دواتر دەرئەکەوێ کە ئەم بەرزکردنەوەیەی بەهای دۆلار لەلایەن بانکی مەرکەزییەوە پتر بۆ گەندەڵی بوە تا لە ئاڵوگۆڕی بانکەکانی سەدرو گروپەکانی تردا ملیارەها قازانج بکەن و لەبەرانبەر وەرگرتنی پاڵپشتی بۆ هەڵبژاردن ئەمە کراوە، نەک بۆ پڕکردنەوەی کورتهێنانی دارایی.


وەکی کورد کوتەنی، گۆمەکە خەریکە قووڵتر دەبێ، واتە هەتا زیاتر کات تێدەپەڕێ، ئاڵۆزییەکانی ناوچەی ڕۆژهەڵاتی ناوین گەشەی زیاتر بەخۆوە دەگرێت. دەمێکە باسی دابەشکردنی نۆێ دەکرێ،\nدەمێکە باسی ئەوەش دەکرێ کە لەو ناوەدا کورد دەتوانێ دەوری خۆی بگێڕێ. ئەو بەشەی دووایی خەریکە زیاتر ئاشکرا دەبێ و ئەگەر کەسانێک هەبووبن کە متمانەیان بەوە نەبووبێ، ئێستا ئەوانیش بۆیان دەرکەوتووە کە "چارەسەری قەیرانەکانی ڕۆژهەڵاتی ناوین بەبێ تێوەگلانی کورد ناکرێ". هەوڵی نووسەر ئەوەیە کە لەو کوورتە بابەتەدا، خاڵیکی ئاشکرا لە سەر ئەو پرسە، بخاتە بەرچاوی خۆێنەری بەرێز.\nچەند ساڵ لەمەوبەر داگیرکەری کوردوستان ڕەشمەی ڕووداوەکانی لە دەست ترازابوو، نووقمی قەیرانەکانی بوو، کەوتبوو خانەی خۆپاراستن. بە هەڵگیرسانی "بەهاری عەرەبی" پشوویەکی دا و وەخۆ هاتەوە و هێدی هێدی خۆی خستەوە خانەی هێرش بردن. مینای ئەو هێرشانە، لە وەپاش خستنی مادەی ١٤٠ لە باشوور، هەڵوەشاندنەوەی وتووێژەکان لە باکوور، هێرش بردنە سەر گەلی کوردمان لە ڕۆژئاوا بەدی دەکرێ. بە تێپەڕبوونی کات، ئەو هێرشانە زیاتر بوون، لە باشوور "مووچە"یان بڕی، سپاسالاری کوردیان وەلا نا، شەرت و مەرجیان بۆ کورد زیاتر کرد، لە ڕۆژئاوا هێرشی ڕاستەوخۆ برایە سەر گەلەکەمان، لە میوانخانیە ناونەتەوییەکاندا ناوی کوردیان هەڵاوارد، لە باکوور هێرشی ڕاستەوخۆ دەستی پێکرد، چاوپێکەوتنەکانیان دەگەڵ عەبدوولا ئۆجەڵان ڕاگرت و پیلانی تێوەگلانی لایەنەکانیتری کوردیان بۆ سەرکووتی پە کە کە دەست پێکرد. درێژەی ئەو پڕۆسەیە لەو دوواییانەدا بوو بە ئینکاری کورد لە لایەن ئۆپۆزسیۆنی سووریا، هێرشی سەربازی بۆ کوردستان بۆ هەر سێ پارچەی باکوور و ڕۆژئاوا و باشوور لە لایەن تورکیا، ئاشکرابوونی دەست تێوەردانی دەرەکی بۆ هاندانی شەڕی براکووژی لە باشوور.


ئۆپەراسیۆنێكی گەورە لە ئەنبار دەستپێدەكات – تۆڕی میدیایی خەڵک\n2019/03/04 - 7:45 PM\nشانەی میدیای ئەمنی عیراق، دەستپێكردنی ئۆپەراسیۆنێكی سەربازی گەورە لە پارێزگای ئەنبار بۆ چەسپاندنی ئاسایش و ڕاوەدونانی پاشماوەی چەكدارانی داعش ڕادەگەیەنێت.\nبەپێی ڕاگەیەندراوێكی شانەی میدیای ئەمنی عیراق، كە ئەمڕۆ دوو شەممە بڵاوكرایەوە، ” فەرماندەیی فیرقەی پیادەی سەر بە فەرماندەیی ئۆپەراسیۆنەكانی ئەنبار، لەئێستاوە دەستیكردووە بە ئەنجامدانی ئۆپەراسیۆنێكی سەربازی فراوان لە ناوچەكانی باشوری سەگار و گوندی زەبع، لەپێناو چەسپاندنی ئاسایش و دەستگیركردنی داواكراوەكان و گەڕان بەشوێن ڕفێنراوەكان و خاپوركردنی عەمبارەكانی چەك و تەقەمەنی سەر بەر تیرۆریستان”.\nهەر لە ڕاگەیەندراوەكەدا هاتووە، “ئۆپەراسیۆنێكی هاوشێوە لەلایەن فیرقەی پیادەی حەوتەم لە ناوچەی خۆرئاوا و خۆرهەڵاتی دۆڵی حۆران لە بیابانی خۆرئاوای عیراق دەستیپێكردووە و تێیدا شەش تونێل و سێ مۆڵگە خاپوركراون، لەگەڵ پوچەڵكردنەوەی 29 بۆمب”.\nهەر ئەمڕۆ دەسەڵاتە ئەمنییەكانی عیراق لە ڕاگەیەندراوێكدا، بیابانەكانی پارێزگای ئەنباریان بە ناوچەی ئۆپەراسیۆنە سەربازییەكان دانابوو، داواشیان لە شوان و ئاژەڵدارەكان كردبوو، لەپێناو سەلامەتی خۆیان ناوچەكە چۆڵ بكەن و ڕوو بكەنە شار و شارۆچكەكان.\nڕێنمایی نوێ دەردەچێت\nپارەی قەرزی ئاو دەخرێتە بری پاشەكەوتی مووچە؟\nنزیكەی 150 چەكداری داعش خۆیان ڕادەستی هەسەدە كرد\nئەمریكا فەوجەكانی حەشد پڕچەك دەكات


په‌رتوکا پیرۆز » كارێن هنارتیان » به‌شێ 3\nپەترۆس خوازۆكەكێ فاڵنجی ساخ دكەت\nرۆژەكێ پەترۆس و یوحەننا ل دەمژمێر سێیێ پشتی نیڤرۆ ل دەمێ نڤێژێ سەردكەفتنە پەرستگەهێ.\nل دەرگەهێ پەرستگەهێ یێ كو دگۆتنێ ‹دەرگەهێ جوان›، زەڵامەك هەبوو هەر ژ زكماكی یێ فاڵنجی بوو، هەر رۆژ دهاتە هەلگرتن و ل وێرێ ددانا، دا خێران ژ ئەوێن دهێنە پەرستگەهێ بخوازیت.\nدەمێ دیتی پەترۆس و یوحەننای ل بەرە ب ژۆر بكەڤن، خێر ژ وان خواست.\nپەترۆسی و یوحەننای ب هویری بەرێ خۆ دایێ و پەترۆسی گۆتێ: «بەرێ خۆ بدە مە.»\nچاڤێ وی زل ما ل وان و ل هیڤیێ بوو، كو خێرەكێ ل گەل بكەن.\nئینا پەترۆسی گۆت: «نە من زیڤ هەیە و نە زێڕ، لێ ئەز دێ وی دەمە تە یێ من هەی: ب ناڤێ عیسایێ مەسیحێ ناسیرەیی رابە و بڕێڤە هەڕە.»\nب دەستێ راستێ گرت و راوەستاند و د جهـ دا هێز كەفتە پێ و گۆزەكێن وی،\nخۆ هەڵاڤێت و راوەستیا و دەست ب بڕێڤەچوونێ كر و ل گەل وان چوو د حەوشا پەرستگەهێ دا و د ناڤ دا دگەڕیا، خۆ دهەڵاڤێت و پەسنا[a] خودێ دكر.\nهەمیێن ئامادە بووی دیت ئەو یێ بڕێڤە دچیت و پەسنا خودێ دكەت،\nنیاسی كو ئەو خوازۆكە یێ ل بەر ‹دەرگەهێ جوان› یێ پەرستگەهێ دروینشت، ژ بەر ڤێ رویدانێ حێبەتی و مەندەهۆش بوون.\nگۆتارا پەترۆسی د پەرستگەهێ دا\nئەوێ بەری نوكە فاڵنجی پەترۆس و یوحەننا گرتن و بەرنەددان، وی دەمی گەلەك خەلك ب لەز و حێبەتی ل دەوروبەرێن وان د ناڤ ئەیوانا پەرستگەهێ دا، ئەوا ب ‹ئەیوانا سلێمان› ناڤدار، خڕڤە بوون.\nدەمێ پەترۆسی ئەڤ چەندە دیتی، گۆتە وان: «گەلی ئیسرائیلیان، بۆچی هوین ب ڤێ چەندا رویدای حێبەتی دبن؟ و بۆچی هوین وەسا بەرێ خۆ ددەنە مە، هەروەكو مە ب شیان و خودێترسیا خۆ وە كربیت، كو ئەڤ زەڵامە بڕێڤە بچیت؟\nخودایێ ئیبراهیمی و خودایێ ئیسحاقی و خودایێ یەعقوبی، خودایێ بابكالێن مە، خزمەتكارێ خۆ[b] عیسا پایەبەرز كر، یێ كو هەوە دایە دەستێ پیلاتۆسی و ماندەل[c] كری، دەمێ وی دڤیا عیسای ئازاد بكەت.\nهەوە یێ راست و پیرۆز ماندەل كر و داخواز كر مێركوژەك بۆ هەوە بهێتە ئازادكرن.\nهەوە ژیاندەر كوشت، لێ خودێ ژ ناڤ مریان راكر. ئەم ل سەر ڤێ چەندێ شاهدین.\nژ ئەگەرێ باوەریێ ب ناڤێ وی، ئەڤ كەسێ هوین دبینن و دنیاسن ب هێز كەفت. ناڤێ عیسای ئەو بهێز ئێخست. باوەری ئینانێ ب وی ئەڤ ساخلەمیە ل بەر چاڤێن هەوە هەمیان دایێ.\nگەلی برایان، ئەز دزانم هەوە و سەرۆكێن هەوە ب نەزانین ئەڤ كریارە ل گەل عیسای كر،\nلێ خودێ ئەو چەندا پێشوەخت ل سەر ئەزمانێ هەمی پێغەمبەرێن خۆ راگەهاندی ب جهـ ئینا، كو مەسیح دێ ئازارێ كێشیت.\nئەڤجا ل خۆ بزڤڕن و بۆ خودێ ڤەگەڕنەڤە دا ل گونەهێن هەوە بهێتە بورین،\nدا دەمێن ڤەگەشبوونێ ژ دەڤ خودانی بهێن و مەسیحی بۆ هەوە بهنێریت، ئەوێ ژ بەرێ وەرە بۆ هەوە هاتیە دانان، كو عیسایە.\nفەرە ئەو ل ئەسمانان بهێتە وەرگرتن، تا دەمێ نویكرنا هەمی تشتان، هەروەكو خودێ ل سەر ئەزمانێ پێغەمبەرێن خۆ یێن پیرۆز ژ كەڤن دا گۆتی.\nمووسای گۆت: ‹خودان خودایێ هەوە، دێ ژ ناڤ برایێن هەوە پێغەمبەرەكێ وەكو من بۆ هەوە هنێریت. ب هەمی تشتێن دبێژیتە هەوە، گوهداریا وی بكەن.\nهەر كەسێ گوهداریا وی نەكەت، دێ ژ ناڤ مللەتی هێتە ڤەقەتاندن و ژناڤبرن.›[d]\nهۆسا هەمی پێغەمبەران ژ ساموئێلی بگرە تا وان كەسێن ل دویڤ وی هاتین، پێشوەخت هاتنا ڤان رۆژان راگەهاند.\nهوین میراتگرێن پێغەمبەران[e] و وێ پەیمانێنە، ئەوا خودێ ل گەل بابكالێن مە گرێ دای دەمێ گۆتیە ئیبراهیمی: ‹ب دویندەها[f] تە، هەمی مللەتێن ئەردی دێ هێنە بەرەكەتدار كرن.›\nخودێ خزمەتكارێ خۆ ژ ناڤ مریان راكر و ل بەراهیێ بۆ هەوە هنارت، داكو هەر ئێك ژ هەوە ژ كارێن وی یێن نەباش ڤەگەڕینیت و هۆسا هەوە بەرەكەتدار بكەت.»\na. 3:8 q پەسن: مەدح و سەنا\nb. 3:13 د پەیمانا كەڤن دا، ‹خزمەتكارێ خودانی› ناڤونیشانەكە بۆ مەسیحی. بنێڕە ئیشایا 42:1؛ 52:13\nc. 3:13 q ماندەل: ئینكار\nd. 3:23 گۆتارا مووسای 18:15، 19\ne. 3:25 q میراتگرێن پێغەمبەران: دەقێ رەسەن دبێژیت: ‹كوڕێن پێغەمبەران›.\nf. 3:25 q دویندەه: نەسل یان زوڕیەت\nكارێن هنارتیان به‌شێ 2\nكارێن هنارتیان به‌شێ 4